EΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Οι υποδομές της ΕΕ και το πρόβλημα των υπολογιστών όσον αφορά το Έτος 2000 - Q3 1999

Πίνακας Περιεχομένων

1 ΠΕΡΙΛΗΨΗ

2 ΕΙΣΑΓΩΓΗ

3 ΕΝΕΡΓΕΙΑ

3.1 Ηλεκτρική ενέργεια

3.1.1 Επισκόπηση

3.1.2 Προετοιμασίες στην ΕΕ

3.2 Φυσικό αέριο

3.3 Πετρέλαιο

4 ΠΥΡΗΝΙΚΗ ΑΣΦΑΛΕΙΑ

4.1 Επισκόπηση

4.2 Διεθνείς δραστηριότητες σχετικά με την πυρηνική ασφάλεια

4.3 Πυρηνική ασφάλεια στην ΕΕ

4.4 Πυρηνική ασφάλεια στις χώρες της Κεντρικής και Ανατολικής Ευρώπης (ΧΚΑΕ) και στα Νέα Ανεξάρτητα Κράτη (ΝΑΚ)

5 ΜΕΤΑΦΟΡΕΣ

5.1 Αερομεταφορές

5.1.1 Διεθνείς δραστηριότητες στον τομέα των αερομεταφορών

5.1.2 Προετοιμασίες στην ΕΕ

5.2 Θαλάσσιες μεταφορές

5.3 Σιδηροδρομικές μεταφορές

5.4 Οδικές μεταφορές

6 ΤΗΛΕΠΙΚΟΙΝΩΝΙΕΣ

6.1 Κύριοι κίνδυνοι/απειλές/εξαρτήσεις

6.2 Σχεδιασμός εκτάκτων καταστάσεων και προετοιμασίες για τη μετάβαση

6.3 Στρατηγική επικοινωνίας με το κοινό

6.4 Δραστηριότητες συντονισμού

6.5 Προετοιμασίες στην ΕΕ

7 ΟΙΚΟΝΟΜΙΑ

7.1 Κοινοποίηση πληροφοριών και ετοιμότητα Y2K

7.2 To Ευρωπαϊκό Σύστημα Κεντρικών Τραπεζών (ΕΣΚΤ) και η Ευρωπαϊκή Κεντρική Τράπεζα (ΕΚΤ)

7.3 Το σύστημα TARGET

7.4 Οι κεντρικές τράπεζες και οι χρηματοοικονομικοί κίνδυνοι του Y2K

7.5 Συστήματα πληρωμών

7.6 Ρευστότητες λιανικής και χονδρικής και σχετικές υποδομές

7.7 Οι τράπεζες της ΕΕ και η πιστωτική πολιτική

7.8 Τα χρηματιστήρια της ΕΕ

7.9 Ο ασφαλιστικός τομέας στην ΕΕ

7.10 Οι μακροοικονομικές επιπτώσεις του Y2K

7.11 Διεθνείς προετοιμασίες

8 ΥΔΑΤΑ

9 ΔΡΑΣΤΗΡΙΟΤΗΤΕΣ ΤΗΣ ΕΠΙΤΡΟΠΗΣ

1.1 Η κατάσταση στο εσωτερικό της:- βλ. επίσης : http://europa.eu.int/comm/y2k/preparation/y2k_en.htm

9.2 Εξωτερικές δραστηριότητες:- βλ. επίσης http://europa.eu.int/geninfo/keyissues/y2k/index_en.htm

10 ΣΥΜΠΕΡΑΣΜΑΤΑ

10.1 Εμπιστοσύνη του κοινού

11 ΠΑΡΑΡΤΗΜΑ

1 ΠΕΡΙΛΗΨΗ

Στην τελική της έκθεση του 1999 σχετικά με τις προετοιμασίες της ΕΕ για το Πρόβλημα των Υπολογιστών όσον αφορά το Έτος 2000 (Y2K), η Ευρωπαϊκή Επιτροπή συγκέντρωσε πληροφορίες από διάφορες πηγές, συμπεριλαμβανομένων των κυβερνήσεων της ΕΕ και της Συνάντησης Εργασίας Πάροχων Υποδομής την οποία διοργάνωσε στα τέλη Σεπτεμβρίου του 1999.

Οι χώρες και οι τομείς σε ολόκληρη την ΕΕ αναφέρουν σήμερα ότι οι προετοιμασίες τους έχουν ουσιαστικά ολοκληρωθεί και ότι τα αυστηρά σχέδια εκτάκτων καταστάσεων τα οποία ανέπτυξαν για την αντιμετώπιση εκτάκτων περιστατικών έχουν δοκιμαστεί και ενισχυθεί ώστε να είναι δυνατή η αντιμετώπιση πιθανών προβλημάτων Y2K. Θεωρούν ότι είναι έτοιμοι και προβλέπουν ότι δεν θα υπάρξει καμία υλική διακοπή των λειτουργιών τους. Η αυτοπεποίθησή τους υποστηρίζεται από την άνευ προηγουμένου έκταση της συνεργασίας βιομηχανιών και ιδιωτικών-δημοσίων επιχειρήσεων η οποία έλαβε χώρα μέσα στο 1999 για τη μελέτη του εν λόγω ζητήματος. Πράγματι, πολλοί πιστεύουν ότι η ικανότητά τους να ανιχνεύσουν και να αντιμετωπίσουν τα προβλήματα που ίσως προκύψουν στα τέλη του έτους είναι σήμερα μεγαλύτερη από κάθε άλλη φορά.

Ωστόσο, αν και η αντιμετώπιση του τεχνικού προβλήματος στη ρίζα του "ιού της χιλιετηρίδας" υπήρξε γενικά στρωτή εργασία, παρά την κατανάλωση τεράστιων πόρων και χρόνου, η επίλυση των σχετικών επιχειρησιακών και πολιτικών ζητημάτων υπήρξε πολύ πιο δυσχερής. Σε αυτόν τον τομέα, συνεχίζουν να υπάρχουν ορισμένα ζητήματα.

Έχοντας επιτύχει τη δική τους ετοιμότητα, οι οργανισμοί πρέπει στη συνέχεια να εξασφαλίσουν την αξιοπιστία των αλυσίδων εφοδιασμού τους. Εύλογα, δεδομένης της δυσκολίας και της δαπάνης του οικονομικού ελέγχου άλλων εταιρειών, ο προσδιορισμός της συμμόρφωσης των εξωτερικών προμηθευτών αποτελεί διαδικασία που συχνά επιβάλλεται να βασιστεί σε ανεπιβεβαίωτους ισχυρισμούς των προμηθευτών. Ως εκ τούτου αυξάνεται η ανάγκη καθιέρωσης αποτελεσματικών σχεδίων επιχειρησιακής συνέχειας. Εξίσου σημαντική είναι η δοκιμή των εν λόγω σχεδίων υπό διάφορες προσομοιωμένες συνθήκες. Όσοι έχουν ήδη πραγματοποιήσει αυτό το βήμα επιβεβαιώνουν τα οφέλη της κατάρτισης και της εξάσκησης σε πραγματικές συνθήκες.

Καθώς οι οργανισμοί οριστικοποιούν τις προετοιμασίες τους για περιπτώσεις αντιμετώπισης εκτάκτων καταστάσεων κατά το τελευταίο τρίμηνο του 1999, πολλοί σχεδιάζουν να υλοποιήσουν εσωτερικές "ομάδες κρίσης" ή "επιτελικά κέντρα", με τη συνένωση τομεακών, εθνικών και παγκόσμιων δικτύων για την ανταλλαγή πληροφοριών σχετικά με την κατάσταση. Σε γενικές γραμμές, οι εν λόγω προσπάθειες εστιάζονται στο κρίσιμο χρονικό διάστημα μετά τα μεσάνυχτα της 31ης Δεκεμβρίου 1999. Ωστόσο, οι κανονικές λειτουργίες και οι φόρτοι αιχμής ίσως να μην εμφανιστούν πριν από την πρώτη εργάσιμη ημέρα του έτους, ενώ η πλήρης επίδραση οποιωνδήποτε προβλημάτων μπορεί να εμφανιστεί έπειτα από ημέρες, εβδομάδες ή ίσως και μήνες. Συνεπώς, οι οργανισμοί θα πρέπει να φροντίσουν να διατηρήσουν ένα συγκεκριμένο, αυξημένο επίπεδο παρακολούθησης και δυνατότητας αντίδρασης για ολόκληρο το επόμενο έτος.

Η εντατική επανόρθωση και αντικατάσταση των συστημάτων Τεχνολογίας Πληροφοριών που έλαβε χώρα μέσα στο 1999 έχει ήδη καταλήξει σε πολυάριθμες εκθέσεις σχετικά με το "biting" (δάγκωμα) του ιού της χιλιετηρίδας. Φαίνεται αναπόφευκτο ότι οι διαδεδομένες αλλαγές στα συστήματα Τεχνολογίας Πληροφοριών σε τόσο μεγάλη κλίμακα θα δημιουργήσουν τα δικά τους προβλήματα, πολλά από τα οποία οφείλονται μόνο έμμεσα στο ίδιο το πρόβλημα Y2K. Σε αυτό το στάδιο, η επίδραση είναι κατ' αρχάς ενοχλητική, ωστόσο τυχόν αυξημένος αριθμός των εν λόγω περιστατικών σε σύντομο χρονικό διάστημα ίσως προκαλέσει μεγάλη ζήτηση πόρων και ενδεχομένως θα οδηγήσει σε αδικαιολόγητες ανησυχίες σχετικά με τις πραγματικές συνέπειες του προβλήματος Y2K.

Η μοναδικότητα του προβλήματος Y2K έγκειται στον παγκόσμιο, διεισδυτικό χαρακτήρα του και την αδυναμία πρόβλεψης των απώτατων συνεπειών του. Αυτή η αβεβαιότητα, όσον αφορά τόσο τις συνέπειες του προβλήματος, όσο και την αντίδραση του κοινού, αποτελεί σήμερα τη μεγαλύτερη ανησυχία στην ΕΕ, όπως και αλλού. Έως σήμερα, το κοινό στην ΕΕ φαίνεται να αισθάνεται επαρκώς ενημερωμένο αλλά όχι υπερβολικά ανήσυχο και αυτή η κατάσταση οφείλεται αναμφίβολα στις έντονες προσπάθειες των κυβερνήσεων και της βιομηχανίας να τους παράσχουν αξιόπιστες και χρήσιμες πληροφορίες.

Το κλειδί για τη διατήρηση της εμπιστοσύνης του κοινού κατά την περίοδο προετοιμασίας της νέας χιλιετηρίδας, καθώς και κατά τις πρώτες ημέρες του επόμενου έτους, θα εξαρτηθεί από τη στενή παρακολούθηση της κοινής γνώμης και της γνώμης των μέσων μαζικής επικοινωνίας και τη διαχείριση των προσδοκιών τους. Μια επιτυχής στρατηγική επικοινωνιών θα απαιτήσει παρατεταμένη συνεχή προσπάθεια με τη συνεργασία των πολυάριθμων οργανισμών που εμπλέκονται.

Τελική ανησυχία είναι η πιθανότητα σοβαρών διακοπών στις λιγότερο έτοιμες χώρες. Οι γνωστοί ανθρωπιστικοί οργανισμοί έχουν αναγνωρίσει αυτήν την πιθανότητα και εντείνουν τις δραστηριότητές τους ώστε να παράσχουν τεχνική υποστήριξη αν καταστεί αναγκαία. Παράλληλα, ίσως προκύψει η ανάγκη τεχνικής υποστήριξης προς αυτές τις χώρες για την αποκατάσταση των φυσιολογικών υπηρεσιών. Το Διεθνές Κέντρο Συνεργασίας Y2K, σε συνεργασία με διάφορες κυβερνήσεις και οργανισμούς, συμπεριλαμβανομένων των G8, εξετάζει το πώς η υποστήριξη για τις προσπάθειες επαναφοράς θα μπορούσε να καταστεί διαθέσιμη σε παγκόσμιο επίπεδο.

2 ΕΙΣΑΓΩΓΗ

Η τελική έκθεση σχετικά με την ετοιμότητα της ΕΕ για το 1999&

Στην τελική της έκθεση για το τρίτο τρίμηνο του 1999, η Ευρωπαϊκή Επιτροπή παρέχει μια επισκόπηση της τρέχουσας κατάστασης των κύριων υποδομών στην ΕΕ, επισημαίνοντας τις προετοιμασίες τους και προσδιορίζοντας τον τρόπο μέριμνας για τα διάφορα ζητήματα. Αυτές οι ανακοινώσεις εκπονούνται σε τριμηνιαία βάση από το Δεκέμβριο του 1998 και αποκαλύπτουν πώς η κατάσταση συνεχίζει να προοδεύει και να εξελίσσεται.

&περιέχει πληροφορίες που έχουν συγκεντρωθεί τόσο από τον δημόσιο, όσο και από τον ιδιωτικό τομέα&

Για ακόμη μία φορά, τα περιεχόμενα της έκθεσης βασίζονται σε πληροφορίες που παρασχέθηκαν από τις σχετικές διοικήσεις, τις κανονιστικές αρχές και τις αρχές εποπτείας των κρατών μελών, καθώς και από Ευρωπαϊκές και διεθνείς ενώσεις. Χώρες που συνέβαλαν σημαντικά είναι μεταξύ άλλων η Αυστρία, το Βέλγιο, η Δανία, η Φινλανδία, η Γερμανία, η Ελλάδα, η Ιρλανδία, η Ιταλία, οι Κάτω Χώρες, η Ισπανία, η Σουηδία και το Ηνωμένο Βασίλειο. Σημαντικές πληροφορίες συγκεντρώθηκαν κατά τη Συνάντηση Εργασίας Πάροχων Υποδομής που διοργανώθηκε από την Επιτροπή στα τέλη Σεπτεμβρίου του 1999. Το συνολικό χρονικό πλαίσιο αναφοράς ήταν Σεπτέμβριος με μέσα Οκτωβρίου του 1999.

&με ιδιαίτερη εστίαση στα διασυνοριακά ζητήματα και δραστηριότητες

Οι συγκεκριμένοι τομείς της βιομηχανίας για τους οποίους θα πρέπει να γίνει αναφορά επιλέχθηκαν βάσει της οικονομικής και κοινωνικής τους σπουδαιότητας και της σημασίας τους σε διασυνοριακό πλαίσιο. Από αυτή την άποψη, είναι σημαντικό να σημειωθεί η συνεργασία που έλαβε χώρα στο πλαίσιο της ΕΕ μεταξύ των κυβερνητικών και βιομηχανικών οργάνων που εξετάζουν το πρόβλημα Y2K. Η Επιτροπή διοργανώνει τακτικές συναντήσεις εργασίας από το 1997. Στα συμπεράσματα της Συνόδου Κορυφής της Κολωνίας ζητείται από την Επιτροπή να συγκαλέσει ομάδα εργασίας υψηλού επιπέδου για να "&διατυπώσει προτάσεις για στρατηγικές αποφάσεις οι οποίες ενδέχεται να απαιτηθούν στο πλαίσιο της Ευρωπαϊκής Ένωσης ώστε να εξασφαλιστεί η σωστή λειτουργία των ουσιαστικών τομέων υποδομής, σε περίπτωση που παρουσιαστούν προβλήματα υπολογιστών σε σχέση με την αλλαγή της χιλιετηρίδας."

Η στενή συνεργασία σε θέματα Y2K συνεχίζει να λαμβάνει χώρα στο πλαίσιο της ΕΕ&

Αυτή η ομάδα έχει ήδη συναντηθεί τρεις φορές και έχει συζητήσει διάφορα ζητήματα, συμπεριλαμβανομένης της πυρηνικής ασφάλειας, των στρατηγικών για την επικοινωνία με το κοινό, της συνοχής μεταξύ εθνικών σχεδίων εκτάκτων καταστάσεων και της υλοποίησης συστήματος επικοινωνίας μεταξύ κρατών μελών κατά την περίοδο μετάβασης. Θα συνεχίσει τις συναντήσεις της σε μηνιαία βάση έως τα τέλη του έτους, πιθανώς και αργότερα.

&όπου η Επιτροπή ενεργεί ως μέσο διευκόλυνσης της ανταλλαγής πληροφοριών

Ο ρόλος της Επιτροπής είναι να διευκολύνει την ανταλλαγή πληροφοριών σχετικά με το πρόβλημα Y2K μέσω της συγκέντρωσης και δημοσίευσης πληροφοριών. Δεν είναι δυνατό να πραγματοποιηθεί ανεξάρτητη αξιολόγηση των πληροφοριών που έχουν ληφθεί. Επιπλέον, οι τομείς υποδομής που περιγράφονται στην παρούσα έκθεση είναι αλληλεξαρτώμενοι και στο πλαίσιο της ΕΕ οι εν λόγω οργανισμοί μπορούν να είναι δημόσιοι ή ιδιωτικοί, ορισμένοι υπόκεινται σε στενές κανονιστικές ρυθμίσεις και σε ορισμένες χώρες θα υπάρχει ένας ενιαίος συντελεστής της αγοράς, ενώ σε άλλες ίσως υπάρξουν εκατοντάδες εταιρείες διαφόρων μεγεθών.

Στην παρούσα επισκόπηση της ΕΕ προτείνονται συνδέσεις προς πηγές πιο λεπτομερών πληροφοριών

Κατά συνέπεια, είναι αναπόφευκτό ότι σε μια έκθεση του είδους, σε επίπεδο ΕΕ, η επισκόπηση της ετοιμότητας αυτών των τομέων θα πρέπει να παραμείνει μάλλον επιφανειακή. Για αυτόν το λόγο, έχει συμπεριληφθεί στο παράρτημα εκτεταμένη λίστα διευθύνσεων ιστοθέσεων (websites), για όσους ενδιαφέρονται να λάβουν πιο λεπτομερείς πληροφορίες για συγκεκριμένους οργανισμούς και τομείς.

3 ΕΝΕΡΓΕΙΑ

3.1 Ηλεκτρική ενέργεια

3.1.1 Επισκόπηση

Η βιομηχανία παροχής ηλεκτρικής ενέργειας στην ΕΕ αναφέρει ότι ουσιαστικά είναι έτοιμη&

Η βιομηχανία παροχής ηλεκτρικής ενέργειας αναφέρει ότι οι προσπάθειες αποκατάστασής της για την εξασφάλιση της συμμόρφωσης των συστημάτων με το Y2K, στο βαθμό στον οποίο είναι δυνατή, έχουν πλέον ολοκληρωθεί ή πλησιάζουν την ολοκλήρωση. Συνεπώς, η τρέχουσα εργασία τους εστιάζεται στην οριστικοποίηση των σχεδίων εκτάκτων καταστάσεων. Πράγματι, η βιομηχανία παροχής ηλεκτρικής ενέργειας, η οποία πρέπει να φροντίζει αδιάκοπα για την κάλυψη της ζήτησης με την παροχή ηλεκτρικής ενέργειας, υπό συνεχώς μεταβαλλόμενες συνθήκες, λειτουργεί φυσιολογικά με σχεδιασμό εκτάκτων καταστάσεων de facto, αν και σήμερα δίνεται μεγαλύτερη προσοχή στην περίοδο αλλαγής της ημερομηνίας.

&ως αποτέλεσμα των εκτενών προετοιμασιών και του ενεργού συντονισμού σε Ευρωπαϊκό επίπεδο

Η βιομηχανία παροχής ηλεκτρικής ενέργειας στην Ευρώπη, εκπροσωπούμενη από την Unipede/Eurelectric και την UCTE, επιβεβαίωσε ξανά πρόσφατα τη δέσμευσή της στην αρχή "Καθημερινές ασχολίες" όσον αφορά την παροχή ηλεκτρικής ενέργειας και τη διατήρηση της ποιότητας της παροχής ηλεκτρικής ενέργειας. Αυτή η δέσμευση υποστηρίζεται από εκτενείς προετοιμασίες τις οποίες έχει αναλάβει η βιομηχανία εδώ και αρκετά χρόνια. Οι προετοιμασίες αυτές έχουν περιγραφεί λεπτομερώς και συντονιστεί μεταξύ εταιρειών παροχής κατά τις τακτικές τριμηνιαίες συνεδριάσεις που διοργανώνονται από την ένωση βιομηχανιών, τις Unipede/Eurelectric, ενώ η πιο πρόσφατη συνεδρίαση έλαβε χώρα στις 15 Σεπτεμβρίου.

Υπάρχει συμφωνία για διατήρηση των διασυνοριακών ροών ηλεκτρικής ενέργειας κατά την περίοδο μετάβασης

Όσον αφορά τις συνδέσεις ηλεκτρικής ενέργειας μεταξύ χωρών, έχει συμφωνηθεί πολιτική στο πλαίσιο της UCTE για τη διατήρηση της λειτουργίας αυτών των συνδέσεων, αν και με ελάχιστες ροές ηλεκτρικής ενέργειας κατά την περίοδο μετάβασης. Με αυτό τον τρόπο διατηρείται η συνοχή με τις συμβατικές και λοιπές υποχρεώσεις, ώστε να υπάρχει δυνατότητα αύξησης των ροών ηλεκτρικής ενέργειας αν απαιτηθεί τεχνική υποστήριξη από ένα μέρος. Αυτή η πολιτική έχει επίσης υιοθετηθεί από το δίκτυο της CENTREL το οποίο είναι συνδεδεμένο με το δίκτυο της UCTE, με την εφαρμογή παρόμοιων διευθετήσεων στο χωριστό δίκτυο της Nordel.

Η συνέχεια των δικτύων ηλεκτρικής ενέργειας υπήρξε ζήτημα ιδιαίτερης ανησυχίας&

Έχει αναγνωριστεί η σημασία της διατήρησης της συνέχειας του δικτύου ηλεκτρικής ενέργειας η οποία αποτελεί ουσιαστικό κρίκο της αλυσίδας εφοδιασμού από τους σταθμούς ηλεκτροπαραγωγής στους πελάτες. Επιπλέον, η αιφνίδια απώλεια πολλών μεγάλων μονάδων παραγωγής ή πολύ μεγάλων πελατών θα δημιουργήσει τάση αποσταθεροποίησης του δικτύου, το οποίο, αν επηρεαστεί σημαντικά, μπορεί να δημιουργήσει περαιτέρω προβλήματα. Λόγω της σημασίας του δικτύου για την παροχή ηλεκτρικής ενέργειας, η Επιτροπή διοργάνωσε συνάντηση εργασίας στις Βρυξέλλες στις 22 Ιουλίου με τους κυριότερους φορείς δικτύων ολόκληρης της Ευρώπης, συμπεριλαμβανομένων των ΧΚΑΕ (Χωρών της Κεντρικής και Ανατολικής Ευρώπης) και των ΝΑΚ (Νέων Ανεξάρτητων Κρατών) και άλλων ενδιαφερομένων μερών, για μια ολοκληρωμένη συζήτηση σχετικά με αυτό το συγκεκριμένο ζήτημα.

& όσον αφορά τις πιθανές συνέπειες βλάβης στο δίκτυο για τις πυρηνικές μονάδες ηλεκτροπαραγωγής

Ένα επιπλέον θέμα προς εξέταση είναι το γεγονός ότι τυχόν μεγάλες απώλειες θα μπορούσαν να προκαλέσουν πιθανές αυξομειώσεις της συχνότητας της ηλεκτρικής ενέργειας. Αυτές οι αυξομειώσεις θα μπορούσαν να προκαλέσουν αποσύνδεση των εργοστασίων ηλεκτροπαραγωγής από το δίκτυο, μειώνοντας κατά συνέπεια περαιτέρω την παροχή και αυξάνοντας τον κίνδυνο διακοπής του δικτύου. Οι εν λόγω αποσυνδέσεις ενός πυρηνικού εργοστασίου ηλεκτροπαραγωγής (NPP) θα απαιτήσουν την ενεργοποίηση εφεδρικής ηλεκτρικής ενέργειας (οι εναλλακτικές συνδέσεις στο δίκτυο και τοπικές εφεδρικές γεννήτριες υπάρχουν πάντοτε σε οποιοδήποτε NPP) για την υποστήριξη των ουσιωδών λειτουργιών του NPP. Μια παρόμοια συνάντηση εργασίας σχετικά με τα δίκτυα ηλεκτρικής ενέργειας και ειδικότερα τη διασύνδεση με τα πυρηνικά εργοστάσια ηλεκτροπαραγωγής για τις ΧΚΑΕ και ΝΑΚ, διοργανώθηκε από το Διεθνή Οργανισμό Ατομικής Ενέργειας (IAEA/ΔΟΑΕ) στη Βουλγαρία στις 13-15 Σεπτεμβρίου.

Τα σχέδια εκτάκτων καταστάσεων για την εξασφάλιση της συνέχειας του δικτύου περιλαμβάνουν εφεδρικές τηλεπικοινωνιακές ευκολίες,&

Τα αποτελέσματα αυτών των συναντήσεων εργασίας επέδειξαν ότι η βιομηχανία παροχής ηλεκτρικής ενέργειας έχει αντιληφθεί πλήρως την τεράστια σημασία της διατήρησης της συνέχειας του δικτύου, συμπεριλαμβανομένων των ειδικών ζητημάτων που αφορούν τα NPP, στα οποία αφιέρωσαν μεγάλο μέρος της προσοχής. Σε γενικές γραμμές, τα δίκτυα ηλεκτρικής ενέργειας είναι ηλεκτρομηχανικά από τη φύση τους και όχι άμεσα ευαίσθητα στην αλλαγή ημερομηνίας, αν και αυτό μπορεί να ισχύει για τα συστήματα πληροφοριών και ελέγχου. Κατά συνέπεια, οι προσπάθειες εστιάστηκαν στα συστήματα, και τις επικοινωνίες γενικότερα, που είναι ουσιώδους σημασίας για τη λειτουργία της παροχής ηλεκτρικής ενέργειας. Οι επιχειρήσεις ηλεκτρισμού οργανώνουν εφεδρικές ευκολίες επικοινωνιών εκτός από τα αποκλειστικά δίκτυα που είναι συνήθη στη βιομηχανία, ώστε να εξασφαλίσουν τη συνεχή λειτουργία σε περίπτωση συμφόρησης ή βλάβης των επικοινωνιών που παρέχονται εξωτερικά.

&πρόσθετη εφεδρική δυναμικότητα σε γεννήτριες και αποθέματα καυσίμων,&

Επίσης, προβλέπονται και άλλα μέτρα. Τα αποθέματα άμεσα διαθέσιμης δυναμικότητας γεννητριών (εφεδρικές μονάδες) θα αυξηθούν σημαντικά πάνω από τα κανονικά περιθώρια, ώστε να αντιμετωπίσουν πιθανή βλάβη ενός εργοστασίου παραγωγής συνδεδεμένου στο δίκτυο. Η εφεδρική δυναμικότητα παραγωγής θα διαφοροποιηθεί όσον αφορά τόσο τα καύσιμα, όσο και την τοποθεσία, ώστε να παράσχει πρόσθετη ασφάλεια και να ελαχιστοποιηθούν οι πιθανές καταπονήσεις των δικτύων ηλεκτρικής ενέργειας. Θα εξασφαλιστούν παροχές διαφορετικών καυσίμων για τα εργοστάσια παραγωγής και αποθέματα καυσίμων. Οι αναμενόμενες πτώσεις ισχύος των εργοστασίων ή άλλων στοιχείων κλειδιών όπως μετασχηματιστών θα αποφευχθούν όσο το περισσότερο δυνατόν, ενώ η συντήρηση θα έχει ολοκληρωθεί αρκετό χρόνο πριν. Οι αναφορές δείχνουν επίσης ότι η στελέχωση θα αυξηθεί σημαντικά για την περίοδο μετάβασης, με έμπειρο προσωπικό καταρτισμένο για περιπτώσεις εκτάκτων καταστάσεων, και ότι τα ίδια τα σχέδια θα έχουν δοκιμαστεί με ασκήσεις. Αυτά τα σχέδια έκτακτης κατάστασης θα πρέπει να είναι σε θέση να αντιμετωπίσουν εξωτερικές βλάβες, όπως στις τηλεπικοινωνίες ή τις παροχές καυσίμων, καθώς και εσωτερικές βλάβες.

&και συνεργασία με τους πελάτες για την ελαχιστοποίηση των σημαντικών αυξομειώσεων της ζήτησης

Επειδή η Πρωτοχρονιά πέφτει Σάββατο και αποτελεί μέρος της περιόδου διακοπών, η ζήτηση ηλεκτρικής ενέργειας αναμένεται να είναι σημαντικά χαμηλότερη από τα χειμερινά επίπεδα αιχμής, όταν η βιομηχανία και το εμπόριο βρίσκονται σε πλήρη λειτουργία. Αυτό θα εξαρτηθεί επίσης από τις καιρικές συνθήκες οι οποίες στη Βόρεια και Κεντρική Ευρώπη μπορεί να είναι ιδιαίτερα δυσχερείς. Πολλές επιχειρήσεις ηλεκτρισμού έχουν παραμείνει σε στενή επαφή με τους μεγάλους πελάτες τους ώστε να γνωρίζουν εκ των προτέρων την αναμενόμενη ζήτησή τους κατά την περίοδο μετάβασης. Οι ταχείες αυξομειώσεις της ζήτησης είναι οι πιο δύσκολες στο χειρισμό, συνεπώς οι επιχειρήσεις κοινής ωφελείας αποτρέπουν τον κόσμο από το να θέσει σε λειτουργία εφεδρικές γεννήτριες ακριβώς πριν από την αλλαγή του έτους και αμέσως μετά να επανέλθει στη δημόσια παροχή, επειδή με αυτόν τον τρόπο το σύστημα θα τείνει να αποσταθεροποιηθεί. Είναι χρήσιμο να γνωρίζουν οι πάροχοι ηλεκτρικής ενέργειας πότε θα αυξηθεί η ζήτηση ξανά ώστε να επανέλθει στα φυσιολογικά επίπεδα, στις 3 ή τις 4 Ιανουαρίου, ή ακόμη και αργότερα, καθώς η βιομηχανία και το εμπόριο θα επανέλθουν στα φυσιολογικά επίπεδα δραστηριότητας. Οι επιχειρήσεις κοινής ωφελείας είναι έτοιμες για πιθανά προβλήματα μέσα σε αυτές τις περιόδους, όταν η υποδομή θα επανέλθει σε πλήρη φόρτο για πρώτη φορά μέσα στη νέα χιλιετηρίδα.

Ωστόσο, το ευρύτερο κοινό πρέπει να ενημερωθεί πλήρως σχετικά με την κατάσταση και τα σχέδια

Το ευρύτερο κοινό και οι μικρότερες επιχειρήσεις πρέπει να ενημερωθούν ότι η βιομηχανία παροχής ηλεκτρικής ενέργειες έχει δεσμευτεί πλήρως ότι θα αντιμετωπίσει την κατάσταση σαν "Καθημερινές ασχολίες" και ότι έχει αναλάβει ιδιαίτερα εκτεταμένα μέτρα για την τήρηση αυτής της δέσμευσης. Σε κάποιο βαθμό, αυτή η ενημέρωση αποσκοπεί στην αποτροπή ασυνήθιστων συμπεριφορών που από μόνες τους θα μπορούσαν να δημιουργήσουν προβλήματα, αν και αυτό αποτελεί μικρότερο πρόβλημα για την ηλεκτρική ενέργεια σε σύγκριση με τους άλλους τομείς. Ωστόσο, η βιομηχανία παροχής και οι εθνικές διοικήσεις θα πρέπει να διατηρήσουν το κοινό καλά ενημερωμένο.

3.1.2 Προετοιμασίες στην ΕΕ

Οι διαπιστώσεις της ΕΕ δείχνουν ότι οι συνέπειες του Y2K στον τομέα της ηλεκτρικής ενέργειας φαίνεται να είναι ελάχιστες,&

Πολλοί από τους μεγάλους πάροχους ηλεκτρικής ενέργειας στην ΕΕ αναφέρουν σήμερα την περάτωση των δραστηριοτήτων τους που αφορούν τη συμμόρφωση. Στη Σουηδία, η Svenska Kraftnδt σημείωσε ότι ανακάλυψε πολύ λίγα σοβαρά προβλήματα, ότι στην πραγματικότητα κανένα από τα συστήματά της δεν θα αποτελούσε αιτία για διακοπές της παροχής ηλεκτρικής ενέργειας ή για διασύνδεση οποιουδήποτε στοιχείου του δικτύου, ακόμη και αν δεν είχε λάβει κανένα μέτρο. Για να τοποθετήσει αυτήν τη διαπίστωση στο πλαίσιο που αφορά, ανέφερε επίσης ότι η φυσιολογική μέση συχνότητα βλαβών στο εθνικό δίκτυο μόνο είναι μία φορά κάθε δύο ημέρες. Αυτές οι βλάβες προκύπτουν κατά την ενεργοποίηση ενός συστήματος αυτόματης προστασίας η οποία προκαλεί την αποσύνδεση ενός στοιχείου του δικτύου που σπάνια οδηγεί σε διακοπές της παροχής στους πελάτες. Παρόμοιες διαπιστώσεις αναφέρονται από άλλες επιχειρήσεις ηλεκτρισμού σε ολόκληρη την ΕΕ.

&και ότι το Y2K είναι απίθανο να προκαλέσει προβλήματα στα συστήματα θέρμανσης των κτιρίων

Στη Σουηδία διεξήχθη επίσης λεπτομερής εξέταση της πιθανής επίδρασης του Y2K στη θέρμανση περιοχών η οποία περιλάμβανε αξιολόγηση των κινδύνων που σχετίζονται με τα συστήματα οικοδόμησης που χρησιμοποιούνται για τον έλεγχο, τη ρύθμιση και τη βελτιστοποίηση των κλιματολογικών συνθηκών. Ανέφεραν ότι ανακαλύφθηκαν μη συμμορφωμένα συστήματα σε περίπου 6% των κτιρίων. Ειδικότερα, στη μελέτη επιχειρήθηκε ο προσδιορισμός των μη συμμορφωμένων συστημάτων τα οποία θα μπορούσαν να παρουσιάσουν δυσλειτουργίες αν δεν είχε αναληφθεί δράση. Σε όλες τις περιπτώσεις που μελετήθηκαν, κανένα από τα εν λόγω συστήματα δεν επρόκειτο να προκαλέσει απώλεια θέρμανσης, αν και υπήρχε ο κίνδυνος οικονομικών συνεπειών. Το μεγαλύτερο μέρος της ηλεκτρικής ενέργειας που παράγεται στην Αυστρία προέρχεται από τα υδροηλεκτρικά εργοστάσια παραγωγής ενέργειας, τα οποία θεωρούνται λιγότερο ευαίσθητα στο πρόβλημα Y2K από τα θερμικά εργοστάσια παραγωγής ενέργειας και επιπλέον έχουν μικρότερο χρόνο εκκίνησης μετά από βλάβη. Έχουν αναπτυχθεί σενάριο και σχέδια δράσης ώστε να ληφθούν υπόψη διάφορα επίπεδα ύδατος, ζήτησης ενέργειας, προβλήματα δικτύου και οι συνέπειές τους στο υδροηλεκτρικά εργοστάσια παραγωγής ενέργειας.

Ορισμένες χώρες της ΕΕ δοκιμάζουν επίσης τα σχέδιά τους για τη μετάβαση

Στο Βέλγιο, ο τομέας της ηλεκτρικής ενέργειας (όλοι οι παραγωγοί και το εθνικό δίκτυο) διεξήγαγε επιτυχή άσκηση στις 9/9/99 ώστε να δοκιμάσει την οργάνωση όπως έχει σχεδιαστεί για τη μετάβαση. Στόχος ήταν να εξασφαλιστεί ότι όλοι οι συμμετέχοντες είχαν κατανοήσει τους ρόλους τους και αντιδρούσαν κατάλληλα στα προσομοιωμένα συμβάντα και ότι η επικοινωνία λειτουργούσε αποτελεσματικά. Μια δεύτερη δοκιμή προγραμματίζεται πριν από τα τέλη του έτους, ώστε να ρυθμιστούν οι τελευταίες λεπτομέρειες των προετοιμασιών.

3.2 Φυσικό αέριο

Ο τομέας του φυσικού αερίου έχει επιτύχει παρόμοια κατάσταση ετοιμότητας

Το φυσικό αέριο θεωρείται επίσης ζωτικός πόρος, ειδικότερα για τη θέρμανση, και η βιομηχανία παροχής φυσικού αερίου στην Ευρώπη έχει αφιερώσει με τον ίδιο τρόπο σημαντικές προσπάθειες για την εξασφάλιση της συνέχειας της παροχής. Και σε αυτήν την περίπτωση, οι εργασίες επανόρθωσης της βιομηχανίας παροχής στην ΕΕ έχουν περατωθεί ή πλησιάζουν την περάτωση, ενώ σήμερα δίνεται έμφαση στην οριστικοποίηση των σχεδίων εκτάκτων καταστάσεων. Όπως και με τις υπόλοιπες κύριες μορφές ενέργειας και δεδομένης της σημασίας της παροχής ενέργειας στο σύνολό της, υπάρχουν ήδη εκτενή σχέδια εκτάκτων καταστάσεων για τον τομέα του φυσικού αερίου και αποτελούν τη βάση για τα σχέδια που αφορούν την αλλαγή ημερομηνίας τη νέα χιλιετηρίδα.

Δεδομένης της εξάρτησης της ΕΕ από τις ξένες προμήθειες φυσικού αερίου,&

Πράγματι, περίπου 43% των προμηθειών φυσικού αερίου της ΕΕ εισάγεται, κυρίως από τη Νορβηγία, την Αλγερία και τη Ρωσία. Συνεπώς, για να εξασφαλιστεί η μέγιστη ασφάλεια της παροχής, τα ουσιαστικά μέτρα που πρέπει να καθιερωθούν περιλαμβάνουν την αποθήκευση, ευέλικτες διευθετήσεις προμήθειας με εγχώριους παραγωγούς και συμβάσεις απρόσκοπτης παροχής με τους μεγάλους καταναλωτές. Αυτά προσαρμόζονται όπως αρμόζει για την αντιμετώπιση των βλαβών που θα οφείλονται στο Y2K. Επιπλέον, θα έχουν στελεχωθεί όλες οι ζωτικές εγκαταστάσεις, θα διατηρηθούν εφεδρικές τοπικές προμήθειες ενέργειας για έκτακτες καταστάσεις, εγκαθίστανται εναλλακτικές τηλεπικοινωνιακές γραμμές και ιδιωτικά ραδιοκυματικά δίκτυα και θα ενισχυθεί το προσωπικό που θα είναι σε ετοιμότητα.

&οι εταιρείες φυσικού αερίου συνεργάζονται στενά με εξωτερικούς προμηθευτές

Όσον αφορά τους προμηθευτές των κεντρικών πάροχων, οι επιχειρήσεις φυσικού αερίου συνεχίζουν το διάλογο με τους εξωτερικούς προμηθευτές τους για ανταλλαγή πληροφοριών, προσδιορισμό των προβλημάτων και συνεργασία για την εύρεση λύσεων, με συνολικό στόχο την αποφυγή διακοπών της ροής του φυσικού αερίου. Έχει επιβεβαιωθεί ότι οι εξωτερικοί προμηθευτές συνεργάζονται πλήρως και αναφέρεται ότι εξετάζουν το ζήτημα με ιδιαίτερη επαγγελματικότητα.

Το ζήτημα της διασυνοριακής συμμόρφωσης μεταξύ σχεδίων εκτάκτων καταστάσεων&

Ένα ζήτημα το οποίο ανέκυψε για πρώτη φορά στη Συνάντηση Εργασίας Πάροχων Υποδομής που έλαβε χώρα φέτος τον Απρίλιο με τους εκπροσώπους της βιομηχανίας παροχής φυσικού αερίου στην Ευρώπη ήταν ο βαθμός στον οποίο τα σχέδια εκτάκτων καταστάσεων των διαφόρων επιχειρήσεων παροχής φυσικού αερίου είναι συμβατά μεταξύ τους, ιδιαίτερα όσον αφορά τις διασυνοριακές ροές σε περίπτωση πιθανών διακοπών των εξωτερικών παροχών. Η Επιτροπή απευθύνθηκε εγγράφως στην Eurogas, την ένωση των Ευρωπαϊκών επιχειρήσεων φυσικού αερίου, ζητώντας περαιτέρω εγγυήσεις σχετικά με αυτό το ζήτημα.

&λαμβάνει προσοχή σε Ευρωπαϊκό επίπεδο

Ως απάντηση σε αυτές τις ερωτήσεις, οι διευθυντές αποστολών των επιχειρήσεων των χωρών μελών της Eurogas συναντήθηκαν ώστε να συζητήσουν και να συντονίσουν περαιτέρω τις δραστηριότητές τους. Εκτός από την επιβεβαίωση των εκτενών προετοιμασιών των επιχειρήσεων φυσικού αερίου, συμπεριλαμβανομένης της ειδικής προσοχής στις κρίσιμες υπηρεσίες όπως τις τηλεπικοινωνίες, την παροχή ενέργειας και τις προμήθειες φυσικού αερίου προς τις κεντρικές επιχειρήσεις από τους επιμέρους προμηθευτές, οι επιχειρήσεις ανέφεραν επίσης σχετικά με τη βελτιωμένη προετοιμασία και συντονισμό των δικών τους σχεδίων εκτάκτων καταστάσεων, συμπεριλαμβανομένης της διασυνοριακής διάστασης.

3.3 Πετρέλαιο

Παρά την τεράστια εξάρτηση της ΕΕ από τις εισαγωγές πετρελαίου,&

Η παροχή πετρελαίου είναι εξίσου σημαντική για μια σύγχρονη οικονομία, κυρίως όσον αφορά τις μεταφορές και τη θέρμανση. Επιπλέον, οι καθαρές εισαγωγές πετρελαίου, κυρίως αργού πετρελαίου, αντιπροσωπεύουν περίπου το 80% της συνολικής κατανάλωσης στην ΕΕ. Ωστόσο, μια σειρά συγκεκριμένων παραγόντων περιστέλλουν τον κίνδυνο διακοπής της παροχής ως αποτέλεσμα των προβλημάτων Y2K.

&υπάρχουν σημαντικά αποθέματα πετρελαίου σύμφωνα με τη νομοθεσία της ΕΕ,&

Πρώτον, το αργό πετρέλαιο και τα παράγωγα του πετρελαίου αποθηκεύονται εύκολα σε ολόκληρη την αλυσίδα εφοδιασμού, συμπεριλαμβανομένης της αποθήκευσης πετρελαίου θέρμανσης από τους εγχώριους καταναλωτές. Για να εξασφαλιστεί η γενικότερη ασφάλεια της παροχής, η νομοθεσία της ΕΕ απαιτεί από τα κράτη μέλη να αποθηκεύουν την ποσότητα πετρελαίου που αντιστοιχεί σε τουλάχιστον 90 ημέρες κατανάλωσης, την οποία θα κατέχουν η βιομηχανία και/ή οι υπηρεσίες αποθήκευσης πετρελαίου που θα έχουν δημιουργηθεί ειδικά για αυτόν το σκοπό. Περαιτέρω νομοθεσία της ΕΕ καλύπτει τη χρήση και την αποδέσμευση των αποθεμάτων πετρελαίου και τα σχετικά μέτρα σε περίπτωση δυσχερειών όσον αφορά την παροχή πετρελαίου.

&υπάρχει τεράστια διαφοροποίηση τόσο στην παροχή όσο και στην υποδομή της παροχής, &

Ένας δεύτερος παράγοντας που τείνει να περιστέλλει την ευπάθεια του τομέα στο Y2K είναι η διαφοροποίηση της παροχής πετρελαίου, τόσο των εταιρειών που λειτουργούν ανταγωνιστικά για την παροχή στους πελάτες, όσο και της υποδομής παροχής, που μπορεί να λάβει χώρα μέσω αγωγών, σιδηροδρόμων, φορτηγίδων και βυτιοφόρων. Ο τρίτος παράγοντας είναι, όπως και στις υπόλοιπες βιομηχανίες παροχής ενέργειας, οι ιδιαίτερα εκτενείς εργασίες που έχουν πραγματοποιηθεί εδώ και πολλά χρόνια από τη βιομηχανία παροχής πετρελαίου σχετικά με την επανόρθωση και το σχεδιασμό εκτάκτων καταστάσεων.

&και οι εκτενείς προσπάθειες της βιομηχανίας πετρελαίου θα πρέπει να μειώσουν στο σύνολό τους τις συνέπειες οποιωνδήποτε διακοπών της παροχής

Κατά συνέπεια, είναι πιθανό ότι οι βλάβες των συστατικών μερών των συστημάτων παροχής, οι οποίες μπορεί να προκύψουν λόγω προβλημάτων Y2K, θα πρέπει να είναι δυνατό να υπερνικηθούν χάρη στα αποθέματα ασφαλείας και τα λοιπά μέτρα σχεδιασμού εκτάκτων καταστάσεων που θα έχουν ληφθεί. Ωστόσο, υπάρχει ανάγκη παρακολούθησης της κατάστασης καθώς πλησιάζει το τέλος του έτους, κυρίως λόγω της φύσης της αγοράς πετρελαίου. Σημαντική πτυχή είναι ο (βραχυπρόθεσμος) ρόλος των εικόνων που παρουσιάζει η αγορά και, σε σχέση με αυτές, της σχετικής αστάθειας των τιμών του πετρελαίου.

Ωστόσο, η διαχείρίση της δημόσιας εμπιστοσύνης αποτελεί επίσης ζήτημα κλειδί για τη βιομηχανία πετρελαίου

Κατά συνέπεια, είναι σημαντικό η βιομηχανία παροχής πετρελαίου να λάβει τα απαραίτητα μέτρα ώστε να αποτρέψει ελλείψεις συγκεκριμένων προϊόντων όπως καυσίμων, που ενδέχεται να παρουσιάσει παροδική αύξηση όσον αφορά τις αγορές καθώς πλησιάζει το τέλος του έτους. Γενικότερα, τα αποθέματα πετρελαίου και τα σχετικά μέτρα που απαιτούνται δυνάμει της νομοθεσίας ΕΕ θα πρέπει να βρίσκονται σε κατάσταση υψηλής ετοιμότητας, ώστε να καταστεί δυνατή η ορθή αντιμετώπιση οποιωνδήποτε πιθανών σημαντικών προβλημάτων παροχής, εσωτερικών ή εξωτερικών, τα οποία ενδέχεται να προκύψουν κατά το χρονικό διάστημα αλλαγής ημερομηνίας. Παρομοίως, το κοινό θα πρέπει να είναι ενημερωμένο σχετικά με τα ιδιαίτερα εκτεταμένα μέτρα που θα έχουν ληφθεί για αυτό το ενδεχόμενο, εν μέρει για να αποθαρρυνθούν πιθανές επιβλαβείς συμπεριφορές. Η ΕΕ και, σε ευρύτερο πλαίσιο, ο Διεθνής Οργανισμός Ενέργειας (ΙΕΑ) εξετάζουν σήμερα αυτά τα ζητήματα και την ανάγκη περαιτέρω βημάτων, όπως την προηγούμενη συμφωνία σχετικά με την άντληση από τα αποθέματα σε ορισμένες περιπτώσεις, η οποία μπορεί να απαιτηθεί για την αντιμετώπισή τους.

Υπάρχει ήδη εμπειρία σχετικά με την αντιμετώπιση διακοπών των παροχών πετρελαίου

Ως παράδειγμα, το Ιρλανδικό Υπουργείο Δημοσίων Επιχειρήσεων διαδραματίζει ένα ρόλο για την αντιμετώπιση των διακοπών της παροχής πετρελαίου γενικά. Εκτός από τη διατήρηση των επίσημων εθνικών σχεδίων (που σήμερα βρίσκονται υπό αναθεώρηση) για την αντιμετώπιση των κύριων διακοπών παροχής, το Υπουργείο έχει αποδεδειγμένα την ικανότητα να διευκολύνει το συντονισμό μιας απόκρισης σε όλο το φάσμα της βιομηχανίας σε περίπτωση πιο γεωγραφικά περιορισμένων διακοπών. Αυτή η απόκριση βασίζεται στην εμπειρογνωμοσύνη και τους πόρους των επιχειρήσεων πετρελαίου, μεμονωμένα και συλλογικά, των λειτουργιών εμπορίας και διύλισης της Ιρλανδικής Εθνικής Εταιρείας Πετρελαίου (Irish National Petroleum Corporation) και της Εθνικής Υπηρεσίας Αποθεμάτων Πετρελαίου (National Oil Reserves Agency). Αυτές οι διευθετήσεις έχουν παράσχει ευέλικτη και αποτελεσματική απόκριση στις δύο σοβαρές διακοπές των παροχών πετρελαίου που έλαβαν χώρα τα τελευταία χρόνια και θα πρέπει να έχουν τη δυνατότητα ταχείας υλοποίησης σε περίπτωση υπολειμματικής διακοπής όσον αφορά το Y2K.

4 ΠΥΡΗΝΙΚΗ ΑΣΦΑΛΕΙΑ

4.1 Επισκόπηση

Υπάρχει πιθανότητα συνεπειών του Y2K όσον αφορά την πυρηνική ασφάλεια

Στις πυρηνικές μονάδες ηλεκτροπαραγωγής (NPP) υπάρχει σειρά δυνητικών προβλημάτων που αναφέρονται στην ασφάλεια και τα οποία μπορούν να συνδεθούν με το πρόβλημα Υ2Κ. Τα πρώτα από αυτά είναι τα θέματα άμεσης ασφάλειας, τα οποία αφορούν το λογισμικό, τον μηχανολογικό εξοπλισμό και τα ενσωματωμένα πλακίδια (chips) που χρησιμοποιούνται σε συναφή με την ασφάλεια συστήματα. Η σχέση μεταξύ μονάδων παραγωγής και ηλεκτρικού δικτύου ή άλλων εγκαταστάσεων παραγωγής ενδέχεται επίσης να συνεπάγεται προβλήματα. Εάν προκύψουν προβλήματα δικτύου, είναι σημαντική η λειτουργία εφεδρικών μηχανισμών, όπως μπαταριών και ντίζελ, για τη διασφάλιση έκτακτου εφοδιασμού με ενέργεια για την ψύξη των συστημάτων. Τέλος, εκφράζονται επίσης ανησυχίες ότι πολλαπλές αστοχίες, αν και όχι εγγενώς ανασφαλείς αφεαυτές, θα μπορούσαν να προκαλέσουν άχρηστη επιβάρυνση σε φορείς εκμετάλλευσης ΝΡΡ.

4.2 Διεθνείς δραστηριότητες σχετικά με την πυρηνική ασφάλεια

Οι αποστολές του ΔΟΑΕ στα πυρηνικά εργοστάσια ηλεκτροπαραγωγής έχουν αποκαλύψει ζητήματα Y2K, ωστόσο αυτά δεν είναι κρίσιμα όσον αφορά την ασφάλεια

Η WANO, παγκόσμια ένωση πυρηνικών φορέων εκμετάλλευσης, έχει αναλάβει πρωτοβουλίες, από το 1998 και μετά, για την αύξηση της ενημέρωσης και την κοινή χρήση των πληροφοριών μεταξύ των μελών της. Ο διεθνής οργανισμός ατομικής ενέργειας (ΙΑΕΑ/ΔΟΑΕ) έχει δρομολογήσει ειδικό έργο για την αντιμετώπιση του προβλήματος Υ2Κ για τις ΝΡΡ (ειδικότερα στις χώρες της Κεντρικής και Ανατολικής Ευρώπης, στα Νέα Ανεξάρτητα Κράτη και στην Κίνα). Έχει πραγματοποιήσει σειρά αποστολών σε εγκαταστάσεις ΝΡΡ. Από αυτές προέκυψε σειρά θεμάτων συναφών με το Υ2Κ, μολονότι δεν αφορούν εν γένει συστήματα κρίσιμα από άποψη ασφάλειας. Αντίθετα, ενδέχεται να αποτελέσουν κίνδυνο για τη συνεχή λειτουργία, καθώς και συνδεδεμένο κίνδυνο υπερβολικού φόρτου του φορέα εκμετάλλευσης. Η ΔΟΑΕ σχεδιάζει να πραγματοποιήσει περαιτέρω αποστολές, περιορίζεται όμως από τη μη διαθεσιμότητα δυτικών εμπειρογνωμόνων.

4.3 Πυρηνική ασφάλεια στην ΕΕ

Τα αυστηρά προγράμματα που υλοποιούνται σε ολόκληρη την ΕΕ και παρακολουθούνται στενά από τους κανονιστικούς φορείς θα έχουν ολοκληρωθεί έως τον Οκτώβριο

Όλα τα κράτη μέλη όπου λειτουργούν ΝΡΡ διαθέτουν πρόγραμμα για την αντιμετώπιση του ζητήματος. Μολονότι κάθε πρόγραμμα διαφέρει στις λεπτομέρειές του, όλα απαιτούν από τον αδειοδοτημένο φορέα να εντοπίσει τα συστήματα που ενδέχεται να επηρεαστούν, να τα κατατάξει κατά σπουδαιότητα πυρηνικής ασφάλειας, να δοκιμάσει το καθένα και να τροποποιήσει ή αντικαταστήσει οποιοδήποτε παρουσιάσει αστοχία. Οι κανονιστικές αρχές αναθεωρούν το περιεχόμενο των εν λόγω προγραμμάτων και παρακολουθούν την εκτέλεσή τους.

Ορισμένοι φορείς εκμετάλλευσης ΝΡΡ σε κράτη μέλη ανέφεραν ότι περί τα τέλη Ιουνίου 1999 θα είναι έτοιμα όσον αφορά το πρόβλημα Υ2Κ. Άλλοι πραγματοποίησαν ορισμένες δραστηριότητες επανόρθωσης και δοκιμών κατά τις θερινές περιόδους διακοπής λειτουργίας και όλοι σκοπεύουν να έχουν ολοκληρώσει τις εν λόγω εργασίες έως τα τέλη Οκτωβρίου. Όλοι οι φορείς εκμετάλλευσης ΝΡΡ των κρατών μελών καταρτίζουν πλέον σχέδια περιστολής των κινδύνων και σχέδια εκτάκτων καταστάσεων. Σειρά ερευνητικών αντιδραστήρων θα διακόψουν τη λειτουργία τους κατά τη διάρκεια των κρίσιμων ημερομηνιών. Διάφορες κανονιστικές αρχές προγραμματίζουν τη διεξαγωγή επιθεωρήσεων στη διάρκεια του φθινοπώρου, συμπεριλαμβανομένης της εξέτασης σχεδίων εκτάκτων καταστάσεων.

Τα προβλήματα στα NPP της ΕΕ έχουν εντοπιστεί και διορθωθεί

Για παράδειγμα, το πυρηνικό εργοστάσιο Barsebδck στη Σουηδία, αντιδραστήρας παραγωγής, ανέφερε ότι είχε ανακαλύψει δεκαπέντε στοιχεία στα συστήματα επεξεργασίας του τα οποία απαιτούσαν διόρθωση. Ένα τρίτο αυτού του εξοπλισμού ήταν κρίσιμο για τις λειτουργίες των εγκαταστάσεων και έλαβε προτεραιότητα όσον αφορά τη διορθωτική δράση η οποία ολοκληρώθηκε τον Απρίλιο. Στη Φινλανδία, οι δοκιμές NPP συμπεριλάμβαναν την επαναρρύθμιση στο έτος 2000 των ρολογιών των συστημάτων κατά τις διακοπές συντήρησης.

Τα συστήματα και τα συστατικά μέρη όλων των γερμανικών NPP κατατάχθηκαν σύμφωνα με την πιθανή επιρροή τους όσον αφορά την ασφάλεια και τη λειτουργία των εγκαταστάσεων. Στο σύνολό τους, 11.000 συστήματα και συστατικά μέρη NPP απογράφηκαν και ελέγχθηκαν, από τα οποία 120 διαπιστώθηκε ότι δεν ήταν συμμορφωμένα. Οι ρυθμίσεις που πρόκειται να πραγματοποιηθούν στα συστήματα και τα συστατικά μέρη και αφορούν την ασφάλεια ή τη διαθεσιμότητα ολοκληρώθηκαν τον Ιούλιο του 1999 και βρίσκονται σε διαδικασία επαλήθευσης από εμπειρογνώμονες. Στα γερμανικά NPP, οι κρίσιμες λειτουργίες ασφαλείας, όπως η διακοπή λειτουργίας του αντιδραστήρα, βασίζονται σε συρματωμένα συστήματα ελέγχου. Οι λειτουργικές τους επιδόσεις δεν επηρεάζονται από την αλλαγή της ημερομηνίας. Οι εξαιρέσεις, όπως οι ψηφιακές συσκευές για την προσαρμογή του σήματος, έχουν διερευνηθεί. Ορισμένες ψηφιακές συσκευές που σχετίζονται με την ασφάλεια των εγκαταστάσεων έχουν επανορθωθεί, όπως οι μετατροπείς ταχύτητας περιστροφής που ελέγχουν τις γεννήτριες ντίζελ ενέργειας εκτάκτων καταστάσεων.

Το Y2K συζητείται τακτικά με τις βιομηχανικές ομάδες

Η Επιτροπή βρίσκεται σε τακτική επικοινωνία με τις αρμόδιες βιομηχανικές ομάδες (FORATOM, WANO, EURELECTRIC, UNIPEDE) για πληροφορίες σχετικά με τις δραστηριότητές τους. Η Επιτροπή έχει θέσει προς συζήτηση το ζήτημα του έτους 2000, με τους κανονιστικούς φορείς των κρατών μελών στις αρμόδιες ομάδες εργασίας, προωθώντας την εξάπλωση βέλτιστης κανονιστικής πρακτικής. Δεν υφίσταται αντιληπτή ανάγκη αύξησης των δραστηριοτήτων της Επιτροπής όσον αφορά τη συμμόρφωση των ΝΡΡ στα κράτη μέλη με το πρόβλημα Υ2Κ, καθώς τα τελευταία αναφέρουν ότι αντιμετωπίζουν ήδη επαρκώς το ζήτημα.

4.4 Πυρηνική ασφάλεια στις χώρες της Κεντρικής και Ανατολικής Ευρώπης (ΧΚΑΕ) και στα Νέα Ανεξάρτητα Κράτη (ΝΑΚ)

Οι πιθανές ανησυχίες για τα NPP των ΧΚΑΕ και ΝΑΚ επιδεινώνονται λόγω της έλλειψης πρακτικών πληροφοριών

Οι χώρες της Κεντρικής και Ανατολικής Ευρώπης (ΧΚΑΕ) και τα Νέα Ανεξάρτητα Κράτη (ΝΑΚ) αναφέρουν ότι λαμβάνουν μέτρα, φαίνεται ωστόσο ότι δεν υπάρχει ομοιογένεια όσον αφορά το επίπεδο επίγνωσης και δράσης. Δεδομένων ανησυχιών που έχουν εκφραστεί ότι η προετοιμασία του τομέα της ηλεκτρικής ενέργειας στις χώρες αυτές υστερεί σε σχέση με τον αντίστοιχο στην ΕΕ, η πιθανότητα να προκύψουν προβλήματα δικτύου ενδέχεται να είναι μεγαλύτερη, αυξάνοντας και την πιθανότητα προβλημάτων όσον αφορά τη διασφάλιση επαρκούς κράτησης αντιδραστήρα (διακοπή εν ψυχρώ) ή υπερβολικού φόρτου για τους φορείς εκμετάλλευσης. Κατά τη διάσκεψη που διοργάνωσε η Επιτροπή τον Ιούλιο για τα δίκτυα συζητήθηκε (βλ. κεφ. 2.1 για την ηλεκτρική ενέργεια) ο αντίκτυπος από το Υ2Κ στα δίκτυα της ΕΕ, των ΧΚΑΕ και των ΝΑΚ, καθώς και δυνατότητες διεθνούς συνεργασίας, αν και δεν προσδιορίστηκαν συγκεκριμένες δράσεις.

Υφίσταται σειρά προγραμμάτων στήριξης για αυτές τις πυρηνικές εγκαταστάσεις

Λαμβάνοντας υπόψη τα περιορισμένα χρονικά περιθώρια και την απουσία εντολής στην Ευρωπαϊκή Ένωση να αναλάβει πρωτοβουλία, η Επιτροπή κατευθύνει μια μείζονα προσπάθεια υποστήριξης των εργασιών της ΔΟΑΕ [1], της WANO [2], της ISTC [3] και της STCU [4].

[1] ΔΟΑΕ (ΙΑΕΑ): Διεθνής οργανισμός ατομικής ενέργειας.

[2] WANO: Παγκόσμια ένωση πυρηνικών φορέων εκμετάλλευσης.

[3] ISTC: Διεθνές κέντρο επιστήμης και τεχνολογίας, Μόσχα, Ρωσική Ομοσπονδία.

[4] STCU: Κέντρο Επιστήμης και Τεχνολογίας της Ουκρανίας, Κίεβο, Ουκρανία.

Κατόπιν αιτήματος της Επιτροπής, το θέμα αντιμετωπίσθηκε κατά τις συνεδριάσεις επιτόπου τεχνικής υποστήριξης του TACIS, που διοργανώθηκαν από την WANO τον Νοέμβριο 1998 και το Μάιο 1999. Το Δεκέμβριο του 1998, η Επιτροπή ζήτησε από τους αναδόχους επιτόπιας τεχνικής υποστήριξης του TACIS να εξασφαλίσουν τη συμμόρφωση με το έτος 2000 του εξοπλισμού που παραδόθηκε στο πλαίσιο των προγραμμάτων της ΕΕ. Στις αρχές του 1999, η Επιτροπή εγκαινίασε νέα έρευνα με όλες τις επιχειρήσεις κοινής ωφέλειας της ΕΕ που εμπλέκονται στο πρόγραμμα επιτόπιας τεχνικής υποστήριξης, ώστε να βελτιώσει την ενημέρωση. Οι πλέον πρόσφατες συμβάσεις επιτόπου τεχνικής υποστήριξης περιλαμβάνουν διάταξη για την αντιμετώπιση του ζητήματος στις συγκεκριμένες τοποθεσίες. Στο πλαίσιο του προγράμματος TACIS της ΕΕ για επιτόπια τεχνική υποστήριξη, το θέμα έχει ήδη αντιμετωπισθεί από έναν ανάδοχο στο ΝΡΡ Λένινγκραντ.

Ένα έργο του προγράμματος TACIS θα πραγματοποιήσει ανεξάρτητη ανασκόπηση ορισμένων NPP στη Ρωσία και την Ουκρανία

Ένα ειδικό έργο στήριξης του προγράμματος TACIS πραγματοποιείται από τη WANO με ανάθεση από το TACIS. Εμπειρογνώμονες της WANO επισκέπτονται καθορισμένα ΝΡΡ στην Ουκρανία και τη Ρωσία. Στόχος του έργου είναι η εκτέλεση ανεξάρτητης ανασκόπησης της κατάστασης σχετικά με το Υ2Κ καθώς και η υποστήριξη των προσπαθειών σχεδιασμού εκτάκτων καταστάσεων. Τούτο θα γίνει σε πλήρη συντονισμό με την ΔΟΑΕ.

Ειδικά κονδύλια είναι διαθέσιμα για να συνδράμουν τα ινστιτούτα της Ρωσίας και των ΝΑΚ

Το ISTC καθιέρωσε ειδικό ταμείο (2 εκατ. $) που θα συνδράμει τις εγκαταστάσεις της Ρωσίας και των ΝΑΚ για την επίλυση θεμάτων συναφών με το πρόβλημα Υ2Κ, με συμμετοχή ατόμων και ομάδων από τα πρώην ινστιτούτα έρευνας οπλικών συστημάτων. Πρόσφατα εγκρίθηκε σειρά προτάσεων έργων. Αυτά τα έργα, τα οποία αναπτύχθηκαν με τη συμμετοχή του ρωσικού Υπουργείου Ατομικής Ενεργείας Minatom και το ρωσικό Υπουργείο Έκτακτων Καταστάσεων, μεταξύ άλλων, θα παρέχει κατευθείαν υποστήριξη σε εννέα ΝΡΡ και για την αξιολόγηση των εγκαταστάσεων του κύκλου πυρηνικών καυσίμων. Η χρηματοδότηση χρησιμοποιείται για το συντονισμό με το Minatom, για εφοδιασμό, αναβάθμιση υλικού και λογισμικού, καθώς και για τεχνική εμπειρογνωμοσύνη. Ο STCU πραγματοποιεί παρόμοιες προσπάθειες στην Ουκρανία.

Η Επιτροπή ενθαρρύνει επίσης την ανταλλαγή πληροφοριών μεταξύ πυρηνικών κανονιστικών φορέων...

Ο ομάδα CONCERT της Επιτροπής (αποτελούμενη από τους ανώτερους πυρηνικούς κανονιστικούς φορείς από 25 χώρες της ΕΕ, των ΧΚΑΕ και των ΝΑΚ) εξέτασε το θέμα σε τρεις συναντήσεις που έλαβαν χώρα από τον Ιούλιο του 1998, με σκοπό την αύξηση της ενημέρωσης. Όλες οι κανονιστικές αρχές των χωρών ΚΑΕ και ΝΑΚ διαθέτουν σχέδια δράσης, διάφορα από τα οποία έχουν αναπτυχθεί έπειτα από την πρώτη συζήτηση. Το περιεχόμενο των εν λόγω σχεδίων και ο βαθμός προόδου τους παρουσιάζει σημαντικές διαφορές. Ορισμένες χώρες αναφέρουν ότι είναι προετοιμασμένες σε βαθμό ανάλογο με τις αντίστοιχες χώρες της ΕΕ, ενώ άλλες χώρες υστερούν ακόμα σημαντικά.

... και τους παρέχει άμεση στήριξη

Έπειτα από αιτήματα για ειδική τεχνική υποστήριξη, η Επιτροπή παρέχει τώρα στήριξη στις πυρηνικές κανονιστικές αρχές της Βουλγαρίας, της Σλοβακίας και της Ρωσίας.

Η συντονιστική γραμματεία της τεχνικής βοήθειας για την πυρηνική ασφάλεια (NUSAC) των G-24, που έχει αναληφθεί από την Επιτροπή, έθεσε το θέμα του προβλήματος του έτους 2000 κατά τη συνεδρίασή της του Μαρτίου 1999. Η συνεδρίαση συγκεντρώνει τις ΧΚΑΕ και τα ΝΑΚ με τους πάροχους τεχνικής υποστήριξης για την πυρηνική ασφάλεια. Κατά τη συνεδρίαση εξετάσθηκε ο ρόλος των χωρών που παρέχουν βοήθεια όσον αφορά την αξιολόγηση της συμμόρφωσης του εξοπλισμού που προμήθευσαν με το πρόβλημα Υ2Κ.

Χώρες της ΕΕ διεξάγουν επίσης διμερείς δραστηριότητες

Το Υπουργείο Εμπορίου και Βιομηχανίας του ΗΒ χρηματοδότησε μελέτη [5], τα αποτελέσματα της οποίας κυκλοφόρησαν στις επιχειρήσεις κοινής ωφελείας που συμμετέχουν στο επιτόπιο πρόγραμμα τεχνικής υποστήριξης TACIS. Η Φινλανδία παρείχε βοήθεια στην ΝΡΡ Λένινγκραντ, κοντά στην Πετρούπολη, καθώς και στην ΝΡΡ στην χερσόνησο Kola. Εκπρόσωποι ρωσικών πυρηνικών μονάδων παρακολούθησαν τις προετοιμασίες για το Υ2Κ που διεξάγονται στην ΝΡΡ Loviisa, στη Φινλανδία, που περιλαμβάνει αντιδραστήρες ρωσικής κατασκευής. Η Γερμανία παρέχει τεχνική υποστήριξη στην ουκρανική κανονιστική αρχή και σε ουκρανικές ΝΡΡ. Από τα κράτη μέλη έχουν ζητηθεί περαιτέρω εκθέσεις σχετικά με τις διμερείς δραστηριότητές τους.

[5] The Millennium Problem. Raising the awareness of nuclear power station operators and regulatory authorities in Central and Eastern Europe, Σεπτέμβριος 1998

5 ΜΕΤΑΦΟΡΕΣ

5.1 Αερομεταφορές

5.1.1 Διεθνείς δραστηριότητες στον τομέα των αερομεταφορών

Ο τομέας των αερομεταφορών είναι στην ουσία διεθνής, συνεπώς οι δραστηριότητες των διεθνών οργανισμών που αφορούν το Y2K, στις οποίες συμμετέχουν η βιομηχανία και οι κανονιστικοί φορείς της ΕΕ, είναι ιδιαίτερα σημαντικές.

Τα κράτη μέλη του ΔΟΠΑ/ICAO αναφέρουν σχετικά με την κατάσταση των υπηρεσιών εναέριας κυκλοφορίας, των αεροδρομίων και των αεροπορικών εταιρειών

Βάσει των κριτηρίων αξιολόγησης του Y2K που αναπτύχθηκαν από το διεθνή οργανισμό πολιτικής αεροπορίας (ICAO/ΔΟΠΑ), τα οποία καλύπτουν τις υπηρεσίες εναέριας κυκλοφορίας, τα αεροδρόμια και τις αεροπορικές εταιρείες, και όπως αποφασίστηκε από τη συνέλευση του ΔΟΠΑ, τα κράτη μέλη του ΔΟΠΑ έχουν παράσχει πληροφορίες σχετικά με την κατάσταση συμμόρφωσης των εν λόγω υπηρεσιών. Το αρχικό χρονικό πλαίσιο για απαντήσεις ήταν η 1η Ιουλίου 1999, ωστόσο λήφθηκαν απαντήσεις και κατά τη διάρκεια του θέρους και μια σειρά κρατών μελών εκτός ΕΕ δεν έχουν ακόμη υποβάλει αναφορές. Όσοι δεν απαντήσουν δεν θεωρείται γενικά ότι έχουν ιδιαίτερη σημασία για την Ευρωπαϊκή αεροναυτιλία. Οι πληροφορίες που παρασχέθηκαν κοινοποιήθηκαν από τον ΔΟΠΑ σε εξουσιοδοτημένους αρμόδιους. Προκειμένου να υπάρχει ενημερωμένη άποψη της κατάστασης καθώς θα εξελίσσεται, οι εν λόγω πληροφορίες θα διατηρηθούν από τα κράτη, όπως αρμόζει.

Ωστόσο, ορισμένες εκθέσεις είναι ανεπαρκείς ή ημιτελείς&

Όπως ήταν αναμενόμενο, η κατάσταση της συμμόρφωσης και του σχεδιασμού εκτάκτων καταστάσεων ποικίλει από χώρα σε χώρα και το ερώτημα του σε ποιο βαθμό θα τηρηθούν οι προβλεπόμενες ημερομηνίες στόχοι του τελευταίου τριμήνου του έτους παραμένει αναπάντητο. Παράλληλα, οι εκθέσεις των χωρών είναι συχνά ημιτελείς και/ή ασαφείς στις λεπτομέρειές τους, συνεπώς σε αυτές τις περιπτώσεις δεν είναι διαθέσιμη πλήρης ή ακριβής εικόνα.

&συνεπώς δεν είναι δυνατό να επιτευχθεί συνολική αξιολόγηση της εθνικής ή της περιφερειακής κατάστασης

Η γραμματεία του ΔΟΠΑ εκπόνησε μια πρώτη έκθεση παγκόσμιας κατάστασης ετοιμότητας βασισμένη σε αυτή την έρευνα και την δημοσίευσε το δεύτερο δεκαπενθήμερο του Σεπτεμβρίου. Ωστόσο, λόγω της περιορισμένης εντολής που είχε δοθεί στη γραμματεία, η έκθεση περιορίζεται σε συνοπτικές στατιστικές και αδυνατεί να παράσχει αξιολόγηση της κατάστασης στις διάφορες χώρες ή περιοχές.

Ο ΔΟΠΑ συνέστησε περιφερειακά κέντρα συντονισμού ATS&

Για να διασφαλιστεί ότι θα παραμείνουν ανοικτές στρατηγικές διαδρομές ATS, οι σχετικές προσπάθειες σχεδιασμού εκτάκτων καταστάσεων επικεντρώνονται στην παροχή εφεδρικής ισχύος και τηλεπικοινωνιακών ευκολιών. Πρόκειται να καθιερωθούν οκτώ περιφερειακά κέντρα συντονισμού εκτάκτων καταστάσεων , που θα συλλέγουν και θα διαδίδουν πληροφορίες προς τις χώρες τις περιοχής τους, επιτρέποντας διορθωτικές ενέργειες για τα λειτουργικά μέτρα έκτακτων καταστάσεων ώστε να ξεπεραστούν οποιεσδήποτε πιθανές διακοπές του ATS. Μια παγκόσμια μονάδα συντονισμού για το Y2K θα λειτουργεί στο Μόντρεαλ.

&και ο Eurocontrol θα είναι αρμόδιος για το συντονισμό στην Ευρώπη

Ο EUROCONTROL πραγματοποιεί τις δραστηριότητές του στον τομέα της Διαχείρισης Εναέριας Κυκλοφορίας, εστιάζοντας σήμερα ειδικότερα στην ανάπτυξη σχεδίων εκτάκτων καταστάσεων. Σε συνεργασία με τον ΔΟΠΑ, ο Eurocontrol προχωρά με τη σύσταση μιας ευρωπαϊκής περιφερειακής συντονιστικής μονάδας για το Y2K (EUR R Y2K CU). Αυτή η μονάδα θα περιλαμβάνει εμπειρογνώμονες για την αντιμετώπιση των προβλημάτων Y2K για ολόκληρη την ευρωπαϊκή περιφέρεια αεροναυτιλίας του ΔΟΠΑ, καθώς και για τις διεπαφές με τις υπόλοιπες περιφέρειες. Τα γραφεία της συντονιστικής μονάδας θα βρίσκονται στη μονάδα διαχείρισης κεντρικής ροής του Eurocontrol στις Βρυξέλλες, όπου θα λειτουργήσουν στις 31.12.1999 και την 01.01.2000. Προγραμματίζεται περιφερειακή άσκηση με μειωμένο δυναμικό (dry-run) των διαδικασιών παρακολούθησης και αναφοράς για την ευρωπαϊκή περιφέρεια για τις 11 Νοεμβρίου 1999.

Η ECAC προσπαθεί να λάβει πληροφορίες από χώρες που δεν έχουν απαντήσει στον ΔΟΠΑ&

Η ευρωπαϊκή διάσκεψη πολιτικής αεροπορίας (ECAC), στις δραστηριότητες της οποίας συμμετέχει η Επιτροπή, έχει μελετήσει τις νομικές πτυχές πιθανών γραμμών δράσης που εξετάζονται σε σχέση με την ετοιμότητα Y2K. Επίσης, μελετούν πιθανούς περιορισμούς των λειτουργιών στις περιπτώσεις όπου δεν υπάρχουν πληροφορίες σχετικά με την κατάσταση συμμόρφωσης και/ή υπάρχουν λόγοι υποψίας για μη συμμόρφωση. Σε έκτακτη συνεδρίαση των γενικών διευθυντών πολιτικής αεροπορίας που έλαβε χώρα στις 18 Οκτωβρίου 1999, αποφασίστηκε ότι ο πρόεδρος του ECAC θα απευθυνόταν στα κράτη που δεν είχαν ακόμη απαντήσει στον ΔΟΠΑ, αναφέροντας ότι η συνεχής απουσία πληροφοριών θέτει σοβαρές αμφιβολίες σχετικά με την άδεια διεξαγωγής πτήσεων προς και από τα εν λόγω κράτη καθώς και πτήσεων των αεροπορικών τους εταιρειών και ζητώντας να έχουν παρασχεθεί όλες οι απαιτούμενες πληροφορίες έως τις 26 Νοεμβρίου.

& και να επιλύσει τα ζητήματα που εκκρεμούν στις περιπτώσεις όπου οι διαθέσιμες πληροφορίες είναι ανεπαρκείς

Επιπλέον, όσον αφορά τις χώρες όπου οι πληροφορίες που παρέχονται θεωρούνται ανεπαρκείς, ζητήθηκε από τα κράτη μέλη του ECAC να χρησιμοποιήσουν ένα πρότυπο επιστολής για να απευθυνθούν σε αυτές τις χώρες, ζητώντας τη διεξαγωγή διαβουλεύσεων στο εγγύς μέλλον ώστε να επιλυθούν όλα τα ζητήματα που εκκρεμούν πριν από το τέλος Νοεμβρίου. Οι γενικοί διευθυντές πολιτικής αεροπορίας (DGCA) ανέφεραν επίσης τη δυνατότητα εισαγωγής στις άδειες κυκλοφορίας αναφορών σχετικά με τα πιθανά προβλήματα Y2K, διατηρώντας με αυτόν τον τρόπο το δικαίωμα αναστολής της άδειας αν δεν υπάρχει εξασφάλιση της συμμόρφωσης Y2K. Η συντονιστική επιτροπή του ECAC θα μελετήσει την κατάσταση στο τέλος Νοεμβρίου και, αν είναι απαραίτητο, θα συγκαλέσει ειδική συνεδρίαση για την εξέταση κατάλληλης δράσης.

Ο JAA εξασφαλίζει ότι είναι συμμορφωμένοι όλοι οι τύποι αεροσκαφών

Ο Σύνδεσμος Αρχών Πολιτικής Αεροπορίας (JAA) πραγματοποιεί προσπάθειες με τα κράτη μέλη του ECAC και τις εθνικές αρχές του JAA όσον αφορά τα ζητήματα που εκκρεμούν, όπως τροποποιήσεις που πραγματοποιούνται από όσους δεν είναι κάτοχοι πιστοποιητικών τύπου, καθώς και τα κριτήρια αξιολόγησης που αφορούν τους οργανισμούς συντήρησης. Οι κάτοχοι πιστοποιητικών τύπου έχουν ήδη ενημερώσει τις αρχές σχετικά με την ικανοποιητική περάτωση των σχεδίων τους ώστε να εξασφαλιστεί ασφαλής μετάβαση. Ο JAA θα συγκαλέσει συνεδρίαση όλων των αρχών πλοϊμότητας του ECAC ώστε να καλύψει τα ζητήματα που εκκρεμούν και θα έλθει σε επαφή με δύο πρώην Ανατολικές χώρες ώστε να λάβει πληροφορίες σχετικά με τα αεροσκάφη που έχουν σχεδιαστεί σε αυτές τις χώρες.

Η IATA συνεργάζεται στενά με τις αεροπορικές εταιρείες και άλλα τμήματα της βιομηχανίας

Η Διεθνής Οργάνωση Εναέριων Μεταφορών (IATA) πραγματοποίησε τις δραστηριότητές της όσον αφορά το πρόβλημα Y2K, μέσω του βιομηχανικού έργου Y2K το οποίο καθιέρωσε τον Ιούνιο του 1998. Αυτό το έργο εστιάζεται στην αύξηση της ενημέρωσης, την ενίσχυση της συνεργασίας στον τομέα, τη συλλογή πληροφοριών ετοιμότητας Y2K και την προώθηση του σχεδιασμού εκτάκτων καταστάσεων. Μέσω της IATA, οι αεροπορικές εταιρείες υλοποίησαν ένα πρόγραμμα το οποίο περιλαμβάνει τα συστήματα εναέριας κυκλοφορίας και τα αεροδρόμια, τους κατασκευαστές αεροσκαφών, κινητήρων και ηλεκτρονικών συστημάτων αεροπλοΐας. Ως μέρος του έργου, η IATA πραγματοποίησε επισκέψεις σε ορισμένα αεροδρόμια και υπηρεσίες ελέγχου εναέριας κυκλοφορίας. Η IATA υπήρξε ιδιαίτερα καθησυχαστική σχετικά με την πρόοδο που έχει επιτευχθεί και η οποία συνεχίζεται, σχετικά με την ετοιμότητα Y2K, και φαίνεται να είναι βέβαιη ότι το τομέας των αερομεταφορών θα είναι έτοιμος έγκαιρα για να λειτουργήσει ασφαλώς, δίχως διακοπές και με τις ελάχιστες συνέπειες στη δυναμικότητα. Πιο συγκεκριμένα, όσον αφορά τα αεροσκάφη, δεν αναμένονται προβλήματα με τον εξοπλισμό επί των αεροσκαφών που θα μπορούσαν να επηρεάσουν την ασφαλή διεξαγωγή των λειτουργιών πτήσης.

Το ACI μοιράζεται εμπειρογνωμοσύνη με τα μέλη του

Το διεθνές συμβούλιο αεροδρομίων (ACI) συνεργάστηκε με την IATA και συνέχισε τις προσπάθειές του με τα μέλη του, βάσει προγράμματος αύξησης της ενημέρωσης, ώστε να μοιραστεί την εμπειρογνωμοσύνη σχετικά με τις μεθόδους επίλυσης προβλημάτων και να βοηθήσει τα μέλη του όσον αφορά την ετοιμότητα Y2K.

5.1.2 Προετοιμασίες στην ΕΕ

Συνεπώς υπάρχει βεβαιότητα ότι ο τομέας των αερομεταφορών στην ΕΕ θα είναι έτοιμος έγκαιρα,&

Η συνολική εικόνα που προκύπτει από τις διαθέσιμες πληροφορίες, ιδιαίτερα τις εκθέσεις των εκπροσώπων διεθνών κυβερνητικών και βιομηχανικών οργανισμών στη Συνάντηση Εργασίας που οργανώθηκε στην Επιτροπή στις 29-30 Σεπτεμβρίου, είναι ότι ο τομέας των αερομεταφορών φαίνεται να έχει προχωρήσει αρκετά όσον αφορά τις προετοιμασίες για να καταπολεμήσει τα πιθανά προβλήματα στις Ευρωπαϊκές χώρες, σύμφωνα τα σχέδια που προορίζονται για την επίτευξη συμμόρφωσης και πρόβλεψης για έκτακτες καταστάσεις που ίσως προκύψουν.

Οι Ευρωπαϊκοί κανονιστικοί φορείς παρακολουθούν και αξιολογούν στενά τα προγράμματα συμμόρφωσης των τομέων αερομεταφορών τους. Σε πολλές περιπτώσεις, αυτή η εργασία είναι ουσιαστική. Η CAA στο ΗΒ, για παράδειγμα, εξουσιοδοτεί σήμερα πάνω από 2000 οργανισμούς που σχετίζονται με τις αερομεταφορές και καλύπτουν όλες τις πτυχές του συστήματος πολιτικών αερομεταφορών του ΗΒ, από τις αεροπορικές εταιρείες μέχρι τους κατασκευαστές και τους πάροχους υπηρεσιών εναέριας κυκλοφορίας. Ο καθένας από αυτούς τους οργανισμούς δεσμεύεται με τα δικά του ανεξάρτητα προγράμματα συμμόρφωσης, τα οποία περιλαμβάνουν τον έλεγχο των προμηθευτών οι οποίοι μπορεί να είναι από δεκάδες έως εκατοντάδες.

Το μεγαλύτερο μέρος του τομέα των αερομεταφορών στην ΕΕ αναμένει να ολοκληρώσει τις προετοιμασίες του κατά το τρίτο τρίμηνο του 1999. Λαμβάνουν χώρα δοκιμές διασύνδεσης με τους γειτονικούς πάροχους υπηρεσιών εναέριας κυκλοφορίας. Ορισμένοι τομείς είναι ήδη συμμορφωμένοι. Τόσο οι εθνικές υπηρεσίες αερομεταφορών του ΗΒ (NATS) όσο και η γερμανική εταιρεία ελέγχου εναέριας κυκλοφορίας GmbH (DFS) έχουν ολοκληρώσει τα προγράμματά τους και δήλωσαν ότι όλα τους τα συστήματα είναι συμμορφωμένα.

&αν και είναι πιθανό να υπάρξουν περιορισμοί δυναμικότητας &

Στην Ευρώπη, τα προγράμματα εκτάκτων καταστάσεων βασίζονται στα κανονικά σχέδια εκτάκτων καταστάσεων του τομέα και καλύπτουν ικανοποιητικά τις άμεσες ανησυχίες ασφαλείας, ωστόσο δεν μπορεί να αποκλειστεί η πιθανότητα περιορισμών δυναμικότητας στις ημέρες που θα ακολουθήσουν την αλλαγή χιλιετηρίδας. Εν όψει της διεθνούς φύσης της αεροπορίας, οι εθνικοί οργανισμοί αναμένουν την περάτωση των διεθνών σχεδίων ώστε να μπορέσουν να οριστικοποιήσουν τα δικά τους σχέδια. Γενικά, οι χώρες θα απαιτούν από όλα τα αεροσκάφη να παράσχουν αποδεικτικά στοιχεία της συμμόρφωσής τους με το Y2K και μπορεί να αρνηθούν να τα αποδεχθούν στον εθνικό εναέριο χώρο τους όταν αυτά τα στοιχεία δεν είναι διαθέσιμα, επίσης να επιμένουν να λαμβάνουν αποδεικτικά στοιχεία από τις εγχώριες αεροπορικές εταιρείες ότι τα δρομολόγια και οι προορισμοί στους οποίου έχουν επιλέξει να πετούν είναι ασφαλείς. Οι μη συμμορφούμενες αεροπορικές εταιρείες ίσως υποστούν αναστολή αδειών και λειτουργιών.

Στις Κάτω Χώρες, μελετάται επιπλέον το ενδεχόμενο ελάττωσης του φόρτου στο εθνικό σύστημα εναέριας κυκλοφορίας διατηρώντας ανοικτό μόνο το αεροδρόμιο Schiphol κατά τις κρίσιμες ημερομηνίες, καθώς και η δυνατότητα διατήρησης των περιφερειακών αεροδρομίων σε ετοιμότητα και δέσμευσης των στρατιωτικών αεροδρομίων για επιπλέον δυναμικότητα. Επίσης ίσως αποφασίσουν να περιορίσουν τον αριθμό των πτήσεων επιτρέποντας μόνο τη βασική εμπορική εναέρια κυκλοφορία και τις πτήσεις εκτάκτων καταστάσεων και απαγορεύοντας όλες τις υπόλοιπες πτήσεις.

...και κάποια υπολειμματική αβεβαιότητα όσον αφορά την κατάσταση στις γειτονικές περιφέρειες

Υπάρχει βεβαιότητα, όσον αφορά τη συμμόρφωση του Δυτικοευρωπαϊκού τομέα, ωστόσο η αβεβαιότητα παραμένει όσον αφορά τους κινδύνους που σχετίζονται με τις διασυνοριακές αλληλεπιδράσεις με τις γειτονικές περιφέρειες της Ευρωπαϊκής Ένωσης. Οι πληροφορίες που παρέχονται μέσω του Διεθνούς Οργανισμού Πολιτικής Αεροπορίας είναι συχνά είτε ημιτελείς ή αφήνουν αναπάντητα ερωτήματα από αυτή την άποψη, και οι ενδιαφερόμενες αρχές θα προσπαθήσουν να λάβουν τις πληροφορίες που λείπουν και σαφή ενημέρωση, ώστε να είναι σε θέση να λάβουν μέτρα που ίσως αποδειχθούν απαραίτητα.

5.2 Θαλάσσιες μεταφορές

Πρόσφατες διαπιστώσεις δείχνουν ότι το επίπεδο μη συμμόρφωσης εξοπλισμού σε πλοία είναι πολύ χαμηλό

Συνεχίστηκε περαιτέρω δοκιμή των συστημάτων και ανάπτυξη των σχεδίων εκτάκτων καταστάσεων με αναφορά προόδου σε πολλούς τομείς. Ο κύριος κίνδυνος για κάθε πλοίο είναι η ικανότητα ασφαλούς ναυσιπλοΐας. Ο ναυτιλιακός τομέας έχει, εν γένει, αξιολογήσει τη συμμόρφωσή του με το Υ2Κ και έχει αναπτύξει πρόγραμμα αντικατάστασης και εκτάκτων καταστάσεων για την αντιμετώπιση των δυνητικών προβλημάτων που έχουν προσδιοριστεί. Ωστόσο, όλα τα πλοία διαθέτουν ενσωματωμένο μηχανισμό εκτάκτων καταστάσεων ώστε να αντεπεξέλθουν σε περίπτωση αστοχίας του ηλεκτρονικού εξοπλισμού που αφορά την πλοήγηση - πρόκειται για τη δυνατότητα πλοήγησης με χειροκίνητο τρόπο. Ένα από τα κύρια λιμάνια της ΕΕ, το λιμάνι του Ρότερνταμ, ανέφερε ότι, βάσει των πιο πρόσφατων διαπιστώσεων, μόνο 2-3% του εξοπλισμού πλοίων που επιθεωρήθηκε βρέθηκε μη συμμορφωμένος στο Y2K, γεγονός που αποτελεί μείωση κατά 10% από την προηγούμενη εκτίμηση.

Οι νομικές πτυχές που αφορούν τη ναυσιπλοΐα εξετάζονται από τον ΔΝΟ

Από τον τομέα της ναυτιλίας, αναφέρθηκαν οι εξελίξεις που αφορούν τον κώδικα ορθής πρακτικής του ΔΝΟ, ειδικότερα όσον αφορά την απειλή δικαστικής αγωγής λόγω της μη υλοποίησης των μέτρων εκτάκτων καταστάσεων. Για να αντιμετωπίσει αυτή την περίπτωση, ο τομέας ανέπτυξε το πρωτόκολλο ασφαλείας Y2K. Στόχος είναι να δημιουργηθεί κλίμα προστασίας για όσους τηρούν τον κώδικα ορθής πρακτικής εναντίον της νομικής ευθύνης και εμπορικές πιέσεις μέσω της υποστήριξης του κοινού από τους κύριους οργανισμούς μεταφορών και η κατανόηση της νομικής συναδελφικότητας. Για να δοθεί νομική βεβαιότητα στον κώδικα και το πρωτόκολλο, η BIMCO εισήγαγε μια τυπική ρήτρα ενσωμάτωσης για τα ναυλοσύμφωνα και τις φορτωτικές.

Τα λιμάνια της ΕΕ φαίνεται να προοδεύουν&

Μια σειρά κυβερνήσεων ανέφεραν πρόοδο στον τομέα. Για παράδειγμα, η τελευταία δήλωση κατάστασης του ΗΒ δείχνει ότι τα λιμάνια της χώρας έχουν δοκιμαστεί πλήρως και είναι απολύτως συμμορφωμένα. Οι απαντήσεις σε ερωτηματολόγια που στάλθηκαν στους χρήστες του λιμανιού του Ρότερνταμ τον Αύγουστο του 1999 έδειξαν ότι περίπου το 13% δεν είναι συμμορφωμένο, αν και αυτό το ποσοστό βελτιώνεται συνεχώς. Τα λιμάνια όλης της ΕΕ ίσως κλείσουν ή περιορίσουν τις κινήσεις των πλοίων, καθώς και λειτουργίες όπως το χειρισμό εμπορευμάτων και τον ανεφοδιασμό για κάποιο χρονικό διάστημα μέσα στην κρίσιμη περίοδο. Επίσης ίσως απαιτηθούν πρόσθετες προφυλάξεις ασφαλείας για τα πλοία που εισέρχονται στα λιμάνια.

&και εξετάζεται μια σειρά μέτρων εκτάκτων αναγκών

Για παράδειγμα, θα απαγορευτεί η είσοδος στο λιμάνι του Ρότερνταμ στους μη συμμορφούμενους χρήστες για ένα διάστημα 28 ωρών - για 14 ώρες αμέσως πριν και μετά τα μεσάνυχτα της 31ης Δεκεμβρίου. Πράγματι, δεν θα επιτραπεί η ναυσιπλοΐα κανενός πλοίου στις εθνικές ολλανδικές πλωτές οδούς στη διάρκεια αυτού του χρονικού διαστήματος εκτός αν μπορεί να αποδείξει συμμόρφωση. Επιπλέον, οι ολλανδικές αρχές ίσως λάβουν επιπλέον κυκλοφοριακά μέτρα, συμπεριλαμβανομένης της απαγόρευσης της ανάληψης αλλότριων καθηκόντων, όρια ταχύτητας, υποχρεωτική χρήση πιλότων, απαγόρευση των ηλεκτρονικών συστημάτων απομακρυσμένου πιλοταρίσματος και υποχρεωτική βοήθεια από ρυμουλκά. Ίσως επιβληθούν πρόσθετοι όροι σε συγκεκριμένες κατηγορίες πλοίων. Τα πλοία με ενδεχομένως επικίνδυνα εμπορεύματα θα πρέπει να παράσχουν αποδείξεις ότι είναι συμμορφωμένα με το Y2K, ακόμη και αν δεν ταξιδεύουν. Θα επιτρέπεται η φόρτωση ή η εκφόρτωση επικίνδυνων ουσιών μόνο με την άδεια των αρμόδιων αρχών.

5.3 Σιδηροδρομικές μεταφορές

Οι προετοιμασίες στον τομέα των σιδηροδρομικών μεταφορών προοδεύουν σύμφωνα με το πρόγραμμα&

Οι φορείς εκμετάλλευσης των σιδηροδρομικών μεταφορών και οι διαχειριστές της υποδομής σιδηροδρόμων στην ΕΕ συνέχισαν, μαζί με τους κατασκευαστές τους, να πραγματοποιούν δοκιμές συμμόρφωσης. Έχει γίνει αναφορά σχετικά με τα σχέδια εκτάκτων καταστάσεων που καλύπτουν πολλά συστήματα και έχει αναφερθεί ότι η δοκιμή του εξοπλισμού προοδεύει σύμφωνα με το πρόγραμμα. Σύμφωνα με τα δεδομένα που κατέστησε η Διεθνής Ένωση των Σιδηροδρόμων, UIC, και οι ίδιες οι εταιρείες, η βιομηχανία εμφανίζεται βεβαία ότι έχει επιτευχθεί σημαντική πρόοδος. Παραμένουν να γίνουν πολλές εργασίες σε όλους τους τομείς, ωστόσο η γενική άποψη είναι ότι θα είναι έτοιμοι μέχρι τα τέλη του έτους.

Από κοινού με τους λοιπούς φορείς εκμετάλλευσης, η Deutsche Bahn AG ανέφερε διάφορες δραστηριότητες Y2K εν εξελίξει, όπως ένα έργο για το κεντρικό (εμπορικό) λογισμικό και ένα άλλο για την παροχή κεντρικού συντονισμού. Εντοπίστηκαν και αξιολογήθηκαν ως προς τη συμμόρφωση περισσότερα από 100.000 συστήματα. Ένα ενοποιημένο, συνολικό έργο διαχείρισης εκτάκτων καταστάσεων περιλαμβάνει όλους τους τομείς της DB AG, συμπεριλαμβανομένων των σιδηροδρομικών σταθμών και των υπηρεσιών, των πληροφοριών για τους ταξιδιώτες και τις κρατήσεις, τα εμπορεύματα και την ενέργεια. Τα εθνικά και περιφερειακά κέντρα παρακολούθησης για τη μετάβαση βρίσκονται σε φάση σύστασης.

&αν και τα σιδηροδρομικά δρομολόγια θα διακοπούν τα μεσάνυχτα σε διάφορες χώρες

Ωστόσο, πρόσφατα παρουσιάστηκε η τάση αναστολής των λειτουργιών για το κρίσιμο χρονικό διάστημα (π.χ. η SNCF και η Deutsche Bahn θα διακόψουν τα σιδηροδρομικά τους δρομολόγια από τις 23.50 έως τις 00.15). Σύμφωνα με τις διαθέσιμες πληροφορίες, αυτό θα πρέπει να εκληφθεί ως πρόσθετο μέτρο προφύλαξης και δεν αντανακλά απαραίτητα ανησυχίες σχετικά με τη συμμόρφωση. Στις Κάτω Χώρες, δεν θα πραγματοποιείται καμία σιδηροδρομική μεταφορά στο τέλος του χρόνου για αρκετές ώρες πριν και μετά τα μεσάνυχτα της 31ης Δεκεμβρίου.

5.4 Οδικές μεταφορές

Οι τοπικές αρχές εξετάζουν τα συστήματα οδικών μεταφορών

Στις περισσότερες περιπτώσεις τα οδικά συστήματα ανήκουν στην αρμοδιότητα τοπικών αρχών, κατά συνέπεια λίγες κοινοτικές χώρες αντιμετωπίζουν τον κλάδο αυτό σε εθνική κλίμακα. Οι χώρες αναφέρουν ότι οι τοπικές αρχές εξετάζουν τον εξοπλισμό λειτουργίας τους και τις διατάξεις κυκλοφορίας και ηλεκτρικές διατάξεις που ελέγχονται από προγράμματα υπολογιστών. Συμπεριλαμβάνονται συστήματα φωτεινής σηματοδότησης (που ελέγχονται από προγράμματα τα οποία χρησιμοποιούν το ημερολόγιο), μονάδες απόκτησης δεδομένων, όπως σημεία συνεχούς καταγραφής και βρόχοι μέτρησης με σταθμούς κατά διαστήματα, εξοπλισμός που επηρεάζει τη ροή κυκλοφορίας σε αυτοκινητόδρομους και εθνικές οδούς, κέντρα υπολογιστών για την κυκλοφορία και λοιπό λειτουργούντα εξοπλισμό, όπως εγκαταστάσεις σηράγγων, εξοπλισμό επικοινωνιών και συστήματα φωτισμού.

Πραγματοποιούνται αξιολογήσεις σε ορισμένες χώρες

Πραγματοποιήθηκε ανεξάρτητη αξιολόγηση της ετοιμότητας όλων των οδών στο ΗΒ. Όσον αφορά τους αυτοκινητοδρόμους και τις κεντρικές οδικές αρτηρίες, η αξιολόγηση αυτή πραγματοποιήθηκε μέσω ομότιμων ανασκοπήσεων του Υπουργείου Ουαλίας, του Υπουργείου Σκοτίας, της Υπηρεσίας Οδών, της Υπηρεσίας Βορείου Ιρλανδίας και της Υπηρεσίας Αυτοκινητοδρόμων. Η κυκλοφορία και ο εξοπλισμός ελέγχου στους αυτοκινητοδρόμους και τις κεντρικές οδικές αρτηρίες διαπιστώθηκε ότι είναι ακίνδυνος όσον αφορά την υλική διακοπή. Τα συστήματα διαχείρισης των οδών είναι σχεδόν έτοιμα.

Γενικά, φαίνεται να υπάρχουν λίγα, αν υπάρχουν, προβλήματα σχετικά με τα κρίσιμα συστήματα σε αυτό τον τομέα

Στον ιδιωτικό τομέα η προσοχή εστιάζεται σε αλυσίδες διοικητικής μέριμνας στις μεταφορές, εξαιτίας της σημασίας τους για το εμπόριο και την οικονομία. Ο οδικός τομέας θεωρείται ως τομέας χαμηλού κινδύνου, όπου τα προβλήματα που έχουν προσδιοριστεί μπορούν να επηρεάσουν λιγότερο νευραλγικά συστήματα. Τα μέλη της ASECAP, της ένωσης ευρωπαίων κατόχων αδειών διοδίων αυτοκινητοδρόμων, μελέτησαν τις πιθανές συνέπειες του Y2K για τις δραστηριότητές τους και δεν διαπίστωσαν κρίσιμα τεχνολογικά ζητήματα. Η συνεχής ασφάλεια των οδηγών και του προσωπικού τους, που αποτελεί την πρώτη τους προτεραιότητα, είναι αναμφισβήτητη. Το μόνο πρόβλημα που διαπιστώθηκε αφορά τα συστήματα διοδίων. Σήμερα, τα διόδια είναι πλήρως αυτοματοποιημένα και χρειάστηκε να γίνει ενδελεχής ανασκόπηση. Η ASECAP είναι συνεπώς βέβαιη ότι έχει υπάρξει μέριμνα για όλα τα προβλήματα και ότι τα συστήματά τους είναι έτοιμα.

6 ΤΗΛΕΠΙΚΟΙΝΩΝΙΕΣ

Η υποδομή τηλεπικοινωνιών είναι ζωτική, αλλά και εύρωστη και αξιόπιστη

Η τηλεπικοινωνιακή υποδομή έχει χαρακτηριστική αναγκαία, επειδή σε αυτήν βασίζονται άλλες υποδομές κοινής ωφελείας όπως η ενέργεια, οι αερομεταφορές, η υδροδότηση και η παροχή φυσικού αερίου και επειδή υποστηρίζει τις συναλλαγές και το εμπόριο. Αν και ο πυρήνας της υποδομής τηλεπικοινωνιών είναι ιδιαίτερα εύρωστος και αξιόπιστος, υπάρχει πιθανότητα ευπαθειών στην υποδομή στις εγκαταστάσεις των επιχειρήσεων πελατών, οι οποίες δεν είναι ορατές στους πάροχους τηλεπικοινωνιών.

6.1 Κύριοι κίνδυνοι/απειλές/εξαρτήσεις

Συνεπώς ο κύριος κίνδυνος σχετίζεται με τη συμφόρηση και την πιθανή παρεμβολή με τις υπηρεσίες εκτάκτου ανάγκης

Παρά την αισιοδοξία όσον αφορά την ευρωστία της υποδομής, η πιθανότητα παρουσίασης παρεμβολών σε δίκτυα, τα οποία έχουν υποστεί συμφόρηση, κατά την πρόσβαση σε αριθμούς και υπηρεσίες εκτάκτων καταστάσεων συνεχίζει να αποτελεί ζήτημα, κυρίως λόγω της πιθανότητας ασυνήθιστα υψηλής ζήτησης από τους πελάτες κατά το τέλος του έτους. Αντίθετα με πολλές άλλες κύριες υποδομές, οι τηλεπικοινωνίες αποτελούν μια υποδομή για την οποία αναμένονται φόρτοι υψηλότεροι των κανονικών κατά τη διάρκεια περιόδων όπως η Πρωτοχρονιά. Για εφέτος, αναμένεται ότι αυτοί οι φόρτοι θα είναι ακόμη υψηλότεροι. Οι τηλεπικοινωνιακοί φορείς μελετούν αυτό τον κίνδυνο βελτιώνοντας τη δυναμικότητα των δικτύων τους, τόσο σε εθνικό όσο και σε διεθνές επίπεδο, ώστε να αντιμετωπίσουν τα υψηλότερα επίπεδα φόρτου.

Ωστόσο, η συμφόρηση θα συνεχίσει να αποτελεί κίνδυνο, ιδιαίτερα όσον αφορά την πρόσβαση στους αριθμούς εκτάκτων καταστάσεων. Οι περισσότεροι φορείς κατέχουν τα τεχνικά μέσα για να δώσουν προτεραιότητα στους εν λόγω αριθμούς, ωστόσο για πολλές χώρες το εν λόγω βήμα απαιτεί σαφή εντολοδότηση από τους κανονιστικούς φορείς και τις λοιπές αρχές.

Πληροφόρηση των πελατών θα μπορούσε να αποτρέψει ασυνήθιστη ανθρώπινη συμπεριφορά

Υπάρχει ακόμη ένας κίνδυνος που σχετίζεται με ασυνήθιστες μορφές ζήτησης από μέρους των πελατών κατά την περίοδο μετάβασης, ο οποίος θα μπορούσε να επηρεάσει αρνητικά τις υποδομές, συμπεριλαμβανομένων των τηλεπικοινωνιών. Θα πρέπει να διοχετευθούν στο κοινό κατάλληλες πληροφορίες ώστε να αποφευχθεί το ενδεχόμενο να ελέγχει συνεχώς τη διαθεσιμότητα των κανονικών υπηρεσιών κατά τη μετάβαση. Από μόνο του αυτό μπορεί, σε παγκόσμια κλίμακα, να προκαλέσει σοβαρότερες διακοπές από το Y2K.

Τέλος, μια σημαντική πηγή αβεβαιότητας και κατά συνέπεια πιθανός κίνδυνος είναι η κατάσταση ετοιμότητας των περισσότερων ΜΜΕ σε αυτό τον τομέα, για τις οποίες υπάρχουν διαθέσιμες πολύ λίγες πληροφορίες.

6.2 Σχεδιασμός εκτάκτων καταστάσεων και προετοιμασίες για τη μετάβαση

Έχουν λάβει χώρα εκτενείς δοκιμές των στοιχείων, των συστημάτων και των διεπαφών

Έχουν πραγματοποιηθεί εκτενείς εκστρατείες δοκιμών συμμόρφωσης σε επίπεδο στοιχείων και συστημάτων τόσο στα στοιχεία δικτύου, όσο και στις διεπαφές μεταξύ δικτύων. Μέχρι σήμερα, δεν έχουν σημειωθεί προβλήματα. Πρόσφατα, η κύρια δραστηριότητα των πάροχων τηλεπικοινωνιακών υποδομών υπήρξε η ανάπτυξη και η επαλήθευση σχεδίων επιχειρησιακής συνέχειας (BCP). Στόχος αυτών των σχεδίων είναι η ελαχιστοποίηση των αναπόφευκτων κινδύνων. Κατά συνέπεια τα BCP δεν θα αντικαταστήσουν τις κανονικές διαδικασίες λειτουργίες οι οποίες είναι ήδη σε θέση να χειριστούν πολλούς τύπους προβλημάτων, αλλά θα αποτελέσουν μια πρόσθετη επίστρωση για την αντιμετώπιση απρόβλεπτων καταστάσεων.

Σε διεθνές επίπεδο, η ITU διαδραμάτισε σημαντικό ρόλο όσον αφορά την ενημέρωση και την παροχή υποστήριξης στους τηλεπικοινωνιακούς φορείς σε θέματα προετοιμασίας και σχεδιασμού για την ευρεία πλειοψηφία των χωρών σε ολόκληρο τον κόσμο.

Οι μεγάλοι χρήστες οριστικοποιούν σήμερα τα σχέδια συνέχειας, η κατάσταση των ΜΜΕ είναι λιγότερο βέβαιη

Από την πλευρά των χρηστών, οι περισσότερες μεγάλες εταιρείες-χρήστες έχουν περατώσει τις εργασίες τους για να καταστήσουν τα συστήματά τους συμμορφωμένα με το Y2K. Οι τρέχουσες εργασίες εστιάζονται στις δοκιμές και την επαλήθευση των BCP τους. Αντίθετα, η κατάσταση ετοιμότητας των περισσότερων ΜΜΕ παραμένει ασαφής, ειδικότερα όσον αφορά τις πολύ μικρές εταιρείες ( Service > Year2000 (Χρηματιστήριο Βιέννης AG)

Βέλγιο http://www.nbb.be/sg/e/geninfo/p25e.htm (Εθνική τράπεζα)

http://fortisbank.com/fben/index.asp

http://www.kbc.be/kbc2000/en/index_en.html

http://www.bxs.be/bxs_gb.html > Year 2000 (Χρηματιστήριο Βρυξελλών BXS)

Δανία http://www.xcse.dk/uk/nyt/pressemeddelelser/90226uk.asp (Χρηματιστήριο αξιών Κοπεγχάγης)

Φινλανδία http://www.bof.fi (Τράπεζα Φινλανδίας)

http://www.rata.bof.fi/english/Faq/Faq.html (Φινλανδική εποπτική αρχή)

http://www.hex.fi/y2k/index.html (Χρηματιστήριο αξιών Ελσίνκι)

http://www.vn.fi/stm/suomi/vastuual/vast01fr.htm

Γαλλία http://www.afb.fr/pascfonb.htm

http://www.paribas.com

http://www.bourse-de-paris.fr/an2000/en/first/fs01.htm (Χρηματιστήριο αξιών Παρισίων SBF SA)

Γερμανία http://www.bakred.de (Ομοσπονδιακή εποπτική υπηρεσία για τον πιστωτικό τομέα)

http://www.bundesbank.de (Γερμανική ομοσπονδιακή τράπεζα)

http://www.bav-bund.de (Ομοσπονδιακή εποπτική αρχή για τον ασφαλιστικό κλάδο)

http://www.bawe.de (Ομοσπονδιακή εποπτική αρχή για συναλλαγές σε χρεώγραφα)

http://www.exchange.de/index.html > Year 2000 Project (Deutsche Bφrse AG )

Ελλάδα http://www.hba.gr

http://www.ase.gr>Announcements>Year2000 (Χρηματιστήριο αξιών Αθηνών)

Ισλανδία http://www.vi.is > English (Χρηματιστήριο αξιών Ισλανδίας)

Ιρλανδία http://www.ise.ie/senews/frcontent.htm (Χρηματιστήριο αξιών Ιρλανδίας)

Ιταλία http://www.bancaditalia.it

http://www.cipa.it

Λουξεμβούργο http://www.bourse.lu/uk/an2000gb.htm (Χρηματιστήριο αξιών Λουξεμβούργου)

Κάτω Χώρες http://www.dnb.nl

http://www.verzekeringskamer.nl (ασφάλειες)

Νορβηγία http://www.finans.dep.no

http://www.ose.no/y2k/ (Χρηματιστήριο αξιών Όσλο)

Πορτογαλία http://interbolsa.pt/index.htm

http://www.bvl.pt/eng/Year_2000_en_main.html (Χρηματιστήριο αξιών Λισαβόνας)

http://www.bdp.pt/bdp/indexi.html > Year 2000 (Χρηματιστήριο προθεσμιακών συναλλαγών και προνομίων του Πόρτο)

Ισπανία http://www.cnmv.es/A2000/efecto2000.htm

http://www.ipyme.org/inipyme/prog4.htm

http://www.bolsamadrid.es/mse/infogen/y2k.htm (Χρηματιστήριο αξιών Μαδρίτης)

http://www.meff.es/news/index.htm > MEF and Year 2000 (MEFF RF) http://www.meffrv.es/ing/indexi.htm > Year 2000 (MEFF RV)

http://www.bde.es/infogene/y2000.htm (Τράπεζα Ισπανίας)

http://www.bbv.es/BBV/grupobbv/efecto.html (Bank Bilbao Biscay)

Σουηδία http://www.fi.se/fffs/1998/fs9818.htm

http://www.omgroup.com/pdf%20files/om2k.pdf (OM Χρηματιστήριο αξιών Στοκχόλμης)

Ελβετία http://www.swissbanking.org/e/Pages/swissbanking.htm

ΗΒ http://www.bba.org.uk (πληροφορίες της ΒΒΑ σχετικά με την προετοιμασία του χρηματοοικονομικού τομέα)

http://www.bankofengland.co.uk (περιλαμβάνει το "Blue Book" της Τράπεζας της Αγγλίας)

http://www.londonstockexuser.co.uk/y2k/index.htm (Χρηματιστήριο αξιών Λονδίνου)

http://www.ipe.uk.com>bulletin board/news.html (IPE Λονδίνου)

http://www.liffe.com > Year 2000 (LIFFE)

http://www.lme.co.uk/summary1.pdf (Χρηματιστήριο μετάλλων Λονδίνου)

http://www.fsa.gov.uk

Για τον κλάδο των υδάτων:

Αυστρία http://www. sbl.co.at

Δανία http://www.dkvand.dk/index1.htm

http://www.kl.dk/siab.asp-o_id=1869

Φινλανδία http://www.vvy.fi

Γαλλία http://www.generale-des-eaux.com

http://www.suez-lyonnaise-eaux.fr

http:// www.bouygues.fr

Ιταλία http://www.comitatoanno2000.it/Documenti/Sicurezza %20del%20cittadino/egea.htm

Κάτω Χώρες http://www.mp2000.nl

Νορβηγία http://www.norvar.no

Ισπανία http://www.mma.es/2000.htm

Σουηδία http://www.slv.se/vatten/index.htm

ΗΒ http://www.water.org.uk

________________________